REGOLAMENT TA' IMPLIMENTAZZJONI TAL-KUMMISSJONI (UE) 2019/1198

tat-12 ta' Lulju 2019

li jimponi dazju anti-dumping definittiv fuq l-importazzjonijiet ta' oġġetti taċ-ċeramika li jintużaw fuq il-mejda u fil-kċina li joriġinaw mir-Repubblika tal-Poplu taċ-Ċina wara rieżami ta' skadenza skont l-Artikolu 11(2) tar-Regolament (UE) Nru 2016/1036

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (1), u b'mod partikolari l-Artikolu 11(2) tiegħu,

Billi:

1. PROĊEDURA

1.1. Miżuri fis-seħħ

(1) F'Mejju 2013, il-Kunsill, permezz tar-Regolament ta' Implimentazzjoni tal-Kunsill (UE) Nru 412/2013 (2), impona dazju anti-dumping definittiv fuq l-importazzjonijiet ta' oġġetti taċ-ċeramika li jintużaw fuq il-mejda u fil-kċina li joriġinaw mir-Repubblika tal-Poplu taċ-Ċina (“iċ-Ċina” jew “ir-RPĊ”). Id-dazji anti-dumping individwali li bħalissa huma fis-seħħ ivarjaw minn 13,1 % sa 26,1 %. Il-produtturi esportaturi kollha li kkooperaw u li mhumiex fil-kampjun irċivew dazju ta' 17,9 % u l-kumpaniji l-oħra kollha huma soġġetti għad-dazju residwu ta' 36,1 % (“il-miżuri oriġinali”). L-investigazzjoni li wasslet għall-impożizzjoni tal-miżuri oriġinali minn hawn 'il quddiem ser issir referenza għaliha bħala “l-investigazzjoni oriġinali”.

1.2. Bidu ta' rieżami ta' skadenza

(2) Wara l-pubblikazzjoni ta' notifika tal-iskadenza imminenti tal-miżuri oriġinali, (3) fl-2017 il-Federazzjoni Ewropea għall-Oġġetti Ornamentali u għal fuq il-Mejda (“FEPF” jew “l-applikant”), li tirrappreżenta aktar minn 28 % mill-produzzjoni totali tal-Unjoni ta' oġġetti taċ-ċeramika li jintużaw fuq il-mejda u fil-kċina, talbet it-tnedija ta' rieżami ta' skadenza. Argumentat li l-iskadenza tal-miżuri oriġinali aktarx twassal għal kontinwazzjoni tad-dumping u għal kontinwazzjoni jew rikorrenza ta' dannu għall-industrija tal-Unjoni.

(3) Fil-15 ta' Mejju 2018, il-Kummissjoni ħabbret, permezz ta' notifika ppubblikata f'Il-Ġurnal Uffiċjali tal-Unjoni Ewropea (4) (“in-Notifika ta' Bidu”), il-bidu ta' rieżami ta' skadenza tal-miżuri oriġinali applikabbli skont l-Artikolu 11(2) tar-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma oġġett ta' dumping minn pajjiżi mhux membri tal-Unjoni Ewropea (5) (“ir-Regolament bażiku”).

1.3. Investigazzjoni

1.3.1. Il-perjodu tal-investigazzjoni għal rieżami u l-perjodu kkunsidrat

(4) L-investigazzjoni dwar il-kontinwazzjoni ta' dumping kienet tkopri l-perjodu mill-1 ta' April 2017 sal-31 ta' Marzu 2018 (“il-perjodu tal-investigazzjoni għal rieżami”). L-eżami tax-xejriet rilevanti għall-valutazzjoni tal-probabbiltà ta' kontinwazzjoni ta' dannu jew ta' rikorrenza ta' dannu kien ikopri l-perjodu mill-1 ta' Jannar 2014 sa tmiem il-perjodu tal-investigazzjoni għal rieżami (“il-perjodu taħt kunsiderazzjoni”).

1.3.2. Il-partijiet interessati

(5) Fin-Notifika ta' Bidu, il-Kummissjoni stiednet lill-partijiet interessati kollha biex jipparteċipaw fl-investigazzjoni. B'mod partikolari, hi avżat lill-partijiet li ġejjin dwar il-bidu tar-rieżami ta' skadenza: l-applikant, il-produtturi magħrufa fl-Unjoni u l-assoċjazzjonijiet rilevanti tagħhom, il-produtturi esportaturi magħrufa fir-RPĊ, l-importaturi mhux relatati magħrufa fl-Unjoni u l-awtoritajiet fir-RPĊ.

(6) Il-partijiet interessati kollha ġew mistiedna jesprimu l-fehmiet tagħhom, jippreżentaw l-informazzjoni u jipprovdu evidenza ta' sostenn fil-limiti ta' żmien stabbiliti fin-Notifika ta' Bidu. Il-partijiet interessati ngħataw ukoll l-opportunità li jitolbu bil-miktub għal seduta ta' smigħ mis-servizzi ta' investigazzjoni tal-Kummissjoni u/jew mill-Uffiċjal tas-Seduta fil-proċedimenti kummerċjali.

(7) Il-produtturi konformi tal-Unjoni, irrappreżentati mill-applikant, talbu lill-Kummissjoni żżomm isimhom kunfidenzjali biex jevitaw riskju possibbli ta' ritaljazzjoni mill-awtoritajiet lokali Ċiniżi u/jew minn atturi privati fir-RPĊ. Dawn saħqu li l-iżvelar tal-identitajiet tal-ilmentaturi jista' potenzjalment ikollu impatt negattiv serju fuq l-attivitajiet kummerċjali u fuq ir-relazzjoni tagħhom mal-kontropartijiet Ċiniżi li magħhom kellhom rabtiet b'saħħithom.

(8) Il-Kummissjoni vvalutat dawn it-talbiet u l-evidenza ta' sostenn ipprovduta. Hi kkonkludiet li tabilħaqq kien hemm evidenza ta' riskju sinifikanti ta' ritaljazzjoni. Fuq din il-bażi, hi tat trattament kunfidenzjali lill-ismijiet tal-produtturi li għamlu l-ilment (6).

1.3.3. Teħid ta' kampjun

(9) Fin-Notifika ta' Bidu, il-Kummissjoni ddikjarat li hija tista' tieħu kampjun minn fost il-partijiet interessati f'konformità mal-Artikolu 17 tar-Regolament bażiku.

1.3.3.1. Il-kampjunar tal-produtturi tal-Unjoni

(10) Fin-Notifika ta' Bidu, il-Kummissjoni ddikjarat li hi kienet għażlet b'mod provviżorju kampjun ta' produtturi tal-Unjoni, skont l-Artikolu 17(1) tar-Regolament bażiku. Qabel il-bidu, kien hemm 25 produttur tal-Unjoni li pprovdew l-informazzjoni mitluba għall-għażla tal-kampjun u esprimew ir-rieda tagħhom li jikkooperaw mal-Kummissjoni. Fuq din il-bażi, il-Kummissjoni kienet għażlet b'mod proviżorju kampjun ta' erba' produtturi, li kienu nstabu li jirrappreżentaw l-industrija tal-Unjoni (7). L-għażla kienet saret fuq il-bażi tal-volumi ta' produzzjoni tal-produtturi tal-prodott simili, tad-daqs, tal-post ġeografiku fl-Unjoni u tas-segment tal-prodott. L-erba' produtturi tal-Unjoni koprew it-tipi ewlenin kollha tal-prodott u kienu jinsabu f'erba' Stati Membri. Minn dawn il-produtturi, tnejn kienu intrapriżi żgħar u medji (SMEs (8)). Il-kampjun proviżorju kien jammonta għal aktar minn 10 % tal-produzzjoni totali stmata tal-Unjoni fl-2017.

(11) Wara l-istabbiliment tal-kampjun proviżorju, wieħed mill-kampjuni produtturi informa lill-Kummissjoni li hu kien immarka lilu nnifsu bi żball bħala SME meta, fil-fatt, ma kienx. Biex iżżomm kampjun rappreżentattiv, il-Kummissjoni emendat il-kampjun proviżorju tagħha biex dan ikun jinkludi SME addizzjonali oħra (9). Il-kampjun finali li rriżulta kien jinkludi ħames produtturi tal-Unjoni, li tnejn minnhom kienu SMEs, li koprew it-tipi ewlenin kollha tal-prodott u li kienu jinsabu f'ħames Stati Membri (10). Dan il-kampjun kien jirrappreżenta aktar minn 10 % mill-produzzjoni totali stmata tal-industrija tal-Unjoni fl-2017.

(12) Il-Kamra tal-Kummerċ taċ-Ċina għall-Esportazzjonijiet u għall-Importazzjonijiet ta' Prodotti Industrijali Ħfief u ta' Oġġetti tal-Artiġjanat Artistiku (“CCCLA”), ikkummentat fuq il-perċentwal baxx ta' rappreżentattività tal-kumpaniji fil-kampjun (aktar minn 10 %) meta dan jitqabbel mal-investigazzjoni oriġinali (aktar minn 20 %). Madankollu, il-Kummissjoni qieset li fid-dawl tal-karattru frammentat tal-industrija tal-oġġetti taċ-ċeramika li jintużaw fuq il-mejda u l-ħtieġa li jiġu inklużi kumpaniji kemm kbar kif ukoll żgħar li jipproduċu tipi differenti tal-prodott fi Stati Membri differenti, il-kampjun kien jinkludi l-akbar volum rappreżentattiv ta' bejgħ li seta' raġonevolment jiġi investigat fiż-żmien disponibbli.

1.3.3.2. Il-kampjunar tal-importaturi

(13) Biex tiddeċiedi jekk il-kampjunar kienx meħtieġ u, jekk iva, biex tagħżel kampjun, il-Kummissjoni talbet lill-importaturi mhux relatati biex jipprovdu l-informazzjoni speċifikata fin-Notifika ta' Bidu. Ħmistax-il importatur daħlu f'kuntatt mal-Kummissjoni, u tnax minn dawn ipprovdew l-informazzjoni meħtieġa. Fid-dawl tal-għadd ta' tweġibiet, il-Kummissjoni ddeċidiet li tillimita n-numru ta' importaturi li kienet se tinvestiga u għażlet kampjun. Skont l-Artikolu 17(1) tar-Regolament bażiku, il-Kummissjoni għażlet żewġ kumpaniji li kienu jikkorrispondu għall-akbar volum rappreżentattiv ta' importazzjonijiet u ta' bejgħ tal-prodott taħt rieżami fl-Unjoni li seta' jiġi investigat b'mod raġonevoli fiż-żmien disponibbli (11). Skont iċ-ċifri rrapportati fl-istadju tat-teħid tal-kampjun, il-kumpaniji fil-kampjun kienu jirrappreżentaw 2 – 5 % tal-importazzjonijiet tal-prodott ikkonċernat matul il-perjodu tal-investigazzjoni għal rieżami.

1.3.3.3. Il-kampjunar tal-produtturi esportaturi fir-RPĊ

(14) Biex tiddeċiedi jekk it-teħid ta' kampjuni kienx meħtieġ u, jekk iva, biex tagħżel kampjun, il-Kummissjoni talbet lill-produtturi esportaturi kollha fir-RPĊ biex jipprovdu l-informazzjoni speċifikata fin-Notifika ta' Bidu. Barra minn hekk, din talbet lill-Missjoni tar-Repubblika tal-Poplu taċ-Ċina għall-Unjoni Ewropea biex tidentifika u/jew tikkuntattja lil produtturi esportaturi oħrajn, jekk hemm, li jistgħu jkunu interessati jipparteċipaw fl-investigazzjoni.

(15) Ħames mija u erbgħa u tletin (534) produttur esportatur Ċiniż / grupp ta' produtturi esportaturi Ċiniżi rritornaw il-formoli tal-kampjunar u qablu li jiddaħħlu fil-kampjun. Dawn il-produtturi esportaturi Ċiniżi li kkooperaw flimkien kienu jirrappreżentaw madwar 82 % u 76 % mill-volumi tal-bejgħ Ċiniżi u mill-valur tal-oġġetti taċ-ċeramika li jintużaw fuq il-mejda u fil-kċina lejn l-Unjoni matul il-perjodu tal-investigazzjoni għal rieżami. Wara li analizzat l-informazzjoni mogħtija mill-produtturi esportaturi Ċiniżi, il-Kummissjoni ddeċidiet li tillimita l-investigazzjoni tagħha għal numru raġonevoli ta' produtturi esportaturi billi użat kampjun skont l-Artikolu 17(1) tar-Regolament bażiku. Fid-29 ta' Ġunju 2018 (nota għall-fajl Nru. t18.007505), il-Kummissjoni għażlet kampjun ta' tliet gruppi ta' produtturi esportaturi fuq il-bażi tal-akbar volum ta' bejgħ lejn l-Unjoni matul il-perjodu tal-investigazzjoni għal rieżami. Skont il-Eurostat, it-tliet gruppi fil-kampjun kienu jkopru madwar 8,8 % mit-total tal-esportazzjonijiet Ċiniżi lejn l-Unjoni fil-perjodu tal-investigazzjoni għal rieżami (12).

(16) Is-CCCLA kkumentat dwar il-perċentwal baxx ta' rappreżentattività tal-kumpaniji fil-kampjun meta dan jitqabbel mal-investigazzjoni oriġinali (kważi 20 %). Madankollu, il-Kummissjoni qieset li fid-dawl tal-karattru frammentat tal-industrija tal-oġġetti taċ-ċeramika li jintużaw fuq il-mejda, l-għażla tat-tliet l-akbar gruppi f'termini tal-bejgħ tal-esportazzjonijiet iddikjarat tagħhom lejn l-Unjoni kien l-akbar volum rappreżentattiv ta' esportazzjonijiet li seta' raġonevolment jiġi investigat fiż-żmien disponibbli.

(17) Fil-25 ta' Lulju 2018, wieħed mill-gruppi fil-kampjun (13) informa lis-servizzi tal-Kummissjoni dwar id-deċiżjoni tiegħu li jirtira mill-kooperazzjoni u ma jissottomettix tweġiba għall-kwestjonarju. Imbagħad, f'konformità mal-Artikolu 17(4) tar-Regolament bażiku, il-Kummissjoni ddeċidiet li tagħżel kampjun ġdid billi żżid grupp ieħor, ir-raba' l-akbar f'termini tal-bejgħ fl-Unjoni matul il-perjodu tal-investigazzjoni għal rieżami (14).

1.3.4. Kwestjonarji u żjarat ta' verifika

(18) Il-Kummissjoni bagħtet kwestjonarji lit-tliet gruppi fil-kampjun ta' produtturi esportaturi Ċiniżi u lill-gvern tar-RPĊ (“GOC”), lill-ħames produtturi tal-Unjoni fil-kampjun u liż-żewġ importaturi mhux relatati fil-kampjun. Iż-żewġ gruppi ta' produtturi esportaturi Ċiniżi, l-erba' produtturi tal-Unjoni fil-kampjun u ż-żewġ importaturi fil-kampjun ipprovdew tweġibiet kompluti għall-kwestjonarju.

(19) Produttur żgħir minnhom tal-Unjoni informa lill-Kummissjoni li ma kienx ser ikun jista' jipprovdi tweġiba sinifikattiva għall-kwestjonarju u, għaldaqstant, irtira l-kooperazzjoni tiegħu. Minħabba l-istadju tardiv fil-proċedura, ma kienx possibbli li l-kumpanija fil-kampjun jittiħdilha postha minn kumpanija oħra. L-irtirar tal-kumpanija kellu impatt fuq ir-rappreżentattività tal-kampjun, peress li dan tnaqqas għal tliet produtturi kbar u għal SME waħda minflok żewġ SMEs. Madankollu, il-kampjun emendat xorta waħda kien jirrappreżenta aktar minn 10 % mill-produzzjoni totali stmata tal-industrija tal-Unjoni fl-2017, u kien jinkludi s-segmenti tal-prodott rilevanti kollha (porċellana, oġġetti tal-ħaġar u oġġetti taċ-ċaqquf), kumpaniji kbar u SMEs kif ukoll żamm ukoll firxa ġeografika rappreżentattiva (erba' Stati Membri (15)).

(20) Grupp mill-produtturi esportaturi Ċiniżi fil-kampjun ipprovda tweġiba serjament insuffiċjenti għall-kwestjonarju b'taqsimiet dwar il-bejgħ domestiku u l-kostijiet li tħallew vojta, li ma ppermettiex lill-Kummissjoni tikseb l-informazzjoni kollha li hi qieset neċessarja għall-investigazzjoni. Konsegwentement, il-Kummissjoni informat lil dan il-grupp li, f'dak li għandu x'jaqsam ma' dan il-grupp, hi tista' tibbaża s-sejbiet tagħha fuq il-fatti disponibbli kif stipulat fl-Artikolu 18 tar-Regolament bażiku (16).

(21) Il-Kummissjoni vverifikat l-informazzjoni kollha li qieset neċessarja biex tiġi stabbilita l-probabbiltà ta' kontinwazzjoni tad-dumping u tad-dannu u tal-interess tal-Unjoni. Saru żjarat ta' verifika fil-bini tal-partijiet interessati li ġejjin: (a) Produtturi esportaturi Ċiniżi: — Hunan Hualian China Industry Co., Ltd u Hunan Liling Hongguanyao China Industry Co., Ltd u l-kumpaniji kummerċjali relatati tagħhom (“il-grupp Hunan Hualian”) fil-Provinċja ta' Hunan, iċ-Ċina. — Guangdong Songfa Ceramics Co., Ltd u Chaozhou Lianjun Ceramics Co., Ltd (“il-grupp Songfa”) fil-Provinċja ta' Guangdong, iċ-Ċina. (b) Il-produtturi tal-Unjoni: — Saru żjarat ta' verifika fil-bini tal-erba' produtturi tal-Unjoni fil-kampjun. (c) Importaturi Mhux Relatati: — Ritzenhoff & Breker GmbH & Co. KG, Bad Driburg, il-Ġermanja. — Ritzenhoff AG, Marsberg, il-Ġermanja.

1.3.5. Talba ta' kunfidenzjalità

(22) B'mod simili għat-talba li għamlu l-produtturi ilmentaturi tal-Unjoni fl-istadju tal-bidu kif spjegat aktar 'il fuq fil-premessa (7), il-produtturi tal-Unjoni fil-kampjun talbu li l-identitajiet tagħhom jinżammu kunfidenzjali għaliex kienu beżgħana li jistgħu jaffaċċjaw ritaljazzjoni minn klijenti jew minn kompetituri kkonċernati minn din l-investigazzjoni, skont l-Artikolu 19(1) tar-Regolament bażiku. Il-Kummissjoni eżaminat b'mod individwali l-merti ta' kull talba ta' kunfidenzjalità. Stabbilixxiet li tabilħaqq kien hemm evidenza ta' possibbiltà sinifikanti ta' ritaljazzjoni f'kull każ u aċċettat li l-ismijiet ta' dawn il-kumpaniji jenħtieġ li ma jiġux żvelati (17). Barra minn hekk, il-Kummissjoni qieset li ma kienx xieraq li jiġu żvelati l-ħames Stati Membri fejn kienu jinsabu l-kumpaniji fil-kampjun peress li dan ukoll inevitabbilment kien jiżvela l-identità tal-kumpaniji kkonċernati.

(23) Is-CCCLA, kemm qabel kif ukoll wara l-iżvelar finali, ddikjarat li n-nuqqas ta' żvelar tal-identità tal-produtturi tal-Unjoni fil-kampjun kien jikkostitwixxi ksur serju tad-drittijiet tad-difiża ta' partijiet interessati oħra. L-ewwel nett, hija sostniet li ma ngħatat l-ebda informazzjoni dwar ir-rabtiet tal-produtturi tal-Unjoni ma' kumpaniji Ċiniżi fl-istess settur. Madankollu, fin-nota tal-fajl li kien fiha l-valutazzjoni tagħha tal-evidenza mressqa mill-produtturi tal-Unjoni, il-Kummissjoni indikat ir-rabtiet li jeżistu mal-kumpaniji Ċiniżi li jistgħu jiġu kompromessi mill-iżvelar tal-identità tal-produtturi tal-Unjoni (18). It-tieni, is-CCCLA kkritikat li l-anonimità timpedilha milli tipprovdi kummenti sinifikattivi fuq ir-rappreżentattività tal-kampjun, milli tiddetermina jekk kumpanija fil-kampjun tipproduċix prodotti tad-ditta jew mhux tad-ditta u milli tivverifika l-korrettezza tas-sejbiet ta' dannu tal-Kummissjoni.

(24) Skont il-ġurisprudenza tal-Qorti tal-Ġustizzja, il-protezzjoni tad-drittijiet tad-difiża jridu jkunu, fejn meħtieġ, rikonċiljati mal-prinċipju ta' kunfidenzjalità, li hu stipulat b'mod speċifiku fl-Artikolu 19 tar-Regolament bażiku (19). Filwaqt li din ir-rikonċiljazzjoni tippermetti r-riċeviment ta' sommarji mhux kunfidenzjali ta' informazzjoni bħal din (mwettqa, pereżempju, fil-forma ta' firxiet u/jew elementi indiċjati ta' informazzjoni), fejn din l-informazzjoni ma twassalx għall-iżvelar tas-sigrieti tan-negozju, din mhijiex assoluta.

(25) Il-Kummissjoni, billi applikat dan il-prinċipju, żgurat matul l-investigazzjoni attwali li l-kwistjonijiet rilevanti kollha jistgħu jiġu vverifikati u indirizzati fil-fajls disponibbli għal spezzjoni mill-partijiet interessati. Dawn il-fajls kienu jinkludu noti dwar l-għażla tal-kampjun u r-rappreżentattività tiegħu, is-sottomissjonijiet miftuħa tal-produtturi tal-Unjoni fil-kampjun inklużi l-firxiet u/jew informazzjoni indiċizzata u komunikazzjoni rilevanti oħra ma' dawk il-kumpaniji u mar-rappreżentanti tagħhom, bħal rigward il-perċentwal ta' prodotti tad-ditta manifatturati mill-kumpaniji differenti fil-kampjun. Ma ntużat ebda informazzjoni oħra, għajr dik li kellha verżjoni miftuħa żvelata lill-partijiet interessati, fl-għażla tal-kumpaniji fil-kampjun jew fid-determinazzjoni tas-sejbiet ta' dannu tal-Kummissjoni. Għalhekk, l-iżvelar tal-ismijiet ta' dawn il-kumpaniji ma kienx jipprovdi lill-partijet interessati b'xi informazzjoni addizzjonali li kienet tkun rilevanti għall-verifika tal-korrettezza tas-sejbiet tal-Kummissjoni. B'hekk, il-Kummissjoni qieset li l-informazzjoni pprovduta fid-dokumenti żvelati lill-partijiet interessati kienet suffiċjenti biex jiġu ssodisfati d-drittijiet tad-difiża tal-partijiet interessati, filwaqt li l-iżvelar tal-ismijiet tal-produtturi tal-Unjoni aktarx li kien jikkawża dannu ekonomiku irreperabbli u sproporzjonat lilhom. Għalhekk, it-talba ġiet miċħuda.

1.3.6. Il-proċedura għad-determinazzjoni tal-valur normali skont l-Artikolu 2(6a) tar-Regolament bażiku

(26) Fid-dawl tal-evidenza suffiċjenti disponibbli fil-bidu tal-investigazzjoni li kellha t-tendenza li turi l-eżistenza ta' distorsjonijiet sinifikanti fir-RPĊ skont it-tifsira tal-punt (b) tal-Artikolu 2(6a) tar-Regolament bażiku, il-Kummissjoni qieset li kien xieraq li tibda l-investigazzjoni fuq il-bażi tal-Artikolu 2(6a) tar-Regolament bażiku.

(27) Konsegwentement, biex tiġbor id-data meħtieġa għall-applikazzjoni eventwali tal-Artikolu 2(6a) tar-Regolament bażiku, fin-Notifika ta' Bidu l-Kummissjoni stiednet lill-produtturi magħrufa kollha fir-RPC biex jipprovdu l-informazzjoni mitluba fl-Anness III għan-Notifika ta' Bidu fir-rigward tal-inputs użati għall-produzzjoni tal-prodott taħt rieżami. Iż-żewġ produtturi li bagħtu tweġibiet għall-kampjunar issottomettew ukoll l-informazzjoni mitluba fl-Anness III.

(28) Biex tikseb l-informazzjoni li hi qieset li kienet meħtieġa għall-investigazzjoni tagħha fir-rigward tal-allegati distorsjonijiet sinifikanti skont it-tifsira tal-punt (b) tal-Artikolu 2(6a) tar-Regolament bażiku, il-Kummissjoni bagħtet ukoll kwestjonarju lill-GOC. F'dan il-kwestjonarju, il-GOC ġie mistieden jagħti l-fehmiet tiegħu dwar l-evidenza fit-talba tal-applikant, dwar kwalunkwe evidenza oħra fil-fajl li tikkonċerna l-eżistenza ta' distorsjonijiet sinifikanti, inkluż speċifikament ir-Rapport, kif ukoll dwar l-adegwatezza tal-applikazzjoni tal-Artikolu 2(6a) tar-Regolament bażiku f'dan il-każ inkwistjoni. Ma waslet l-ebda tweġiba.

(29) Fin-Notifika ta' Bidu, il-Kummissjoni stiednet ukoll lill-partijiet interessati kollha jesprimu l-fehmiet tagħhom, jissottomettu informazzjoni u jipprovdu evidenza ta' sostenn rigward l-adegwatezza tal-applikazzjoni tal-Artikolu 2(6a) tar-Regolament bażiku fi żmien 37 jum mid-data tal-pubblikazzjoni ta' din in-Notifika f'Il-Ġurnal Uffiċjali tal-Unjoni Ewropea.

(30) Fin-Notifika ta' Bidu, il-Kummissjoni speċifikat ukoll li, fid-dawl tal-evidenza disponibbli, din jista' jkollha bżonn tagħżel pajjiż rappreżentattiv xieraq skont l-Artikolu 2(6a)(a) tar-Regolament bażiku biex jiġi ddeterminat il-valur normali fuq il-bażi ta' prezzijiet jew ta' valuri referenzjarji mhux distorti.

(31) Fit-18 ta' Lulju 2018, il-Kummissjoni ppubblikat l-ewwel nota għall-fajl (20) (“in-Nota tat-18 ta' Lulju”) li tfittex il-fehmiet tal-partijiet interessati dwar is-sorsi rilevanti li tista' tuża l-Kummissjoni għad-determinazzjoni tal-valur normali, f'konformità mat-tieni inċiż tal-Artikolu 2(6a)(e) tar-Regolament bażiku. Fuq il-bażi tat-tweġibiet għall-Anness III għan-Notifika ta' Bidu, il-Kummissjoni pprovdiet lista tal-fatturi kollha tal-produzzjoni bħall-materjali, l-enerġija u l-manodopera li ntużaw fil-produzzjoni ta' oġġetti taċ-ċeramika li jintużaw fuq il-mejda u fil-kċina mill-produtturi esportaturi. Barra minn hekk, fuq il-bażi tal-kriterji li ggwidaw l-għażla tal-prezzijiet jew tal-valuri referenzjarji mhux distorti, il-Kummissjoni identifikat tliet pajjiżi rappreżentattivi potenzjali: il-Brażil, it-Tajlandja u t-Turkija.

(32) Il-Kummissjoni tat l-opportunità lill-partijiet interessati kollha biex jikkummentaw. Il-Kummissjoni rċeviet kummenti mingħand is-CCCLA u l-applikant.

(33) Il-Kummissjoni indirizzat il-kummenti li rċeviet mingħand il-partijiet interessati fit-tieni nota (21) dwar is-sorsi għad-determinazzjoni tal-valur normali, datata d-9 ta' Ottubru 2018 (“in-Nota tad-9 ta' Ottubru”). Fin-Nota tad-9 ta' Ottubru, il-Kummissjoni speċifikat ukoll il-lista ta' fatturi tal-produzzjoni u kkonkludiet li, f'dak l-istadju, it-Turkija kienet l-aktar pajjiż rappreżentattiv xieraq skont l-ewwel inċiż tal-Artikolu 2(6a)(a) tar-Regolament bażiku. Il-Kummissjoni stiednet lill-partijiet interessati jikkummentaw. Il-Kummissjoni rċeviet kummenti mingħand is-CCCLA u l-applikant. Dan ir-Regolament indirizza dawn il-kummenti fit-taqsima 3.2.3 aktar 'il quddiem.

1.3.7. Proċedura sussegwenti

(34) Fis-26 ta' April 2019, il-Kummissjoni żvelat il-fatti u l-kunsiderazzjonijiet essenzjali li abbażi tagħhom kellha l-ħsieb li żżomm id-dazji anti-dumping fis-seħħ (“l-iżvelar finali”). Il-partijiet kollha ngħataw perjodu ta' 20 jum li fih setgħu jikkummentaw dwar id-divulgazzjoni. Saret seduta ta' smigħ fil-17 ta' Mejju 2019 fuq talba tas-CCCLA.

(35) Il-kummenti li saru mill-partijiet interessati ġew ikkunsidrati mill-Kummissjoni u tqiesu fejn kien xieraq.

2. IL-PRODOTT IKKONĊERNAT U L-PRODOTT SIMILI

2.1. Il-prodott ikkonċernat

(36) Il-prodott ikkonċernat hu l-istess bħal dak fl-investigazzjoni oriġinali, jiġifieri l-oġġetti taċ-ċeramika li jintużaw fuq il-mejda u fil-kċina, minbarra oġġetti taċ-ċeramika li jaħżnu kondimenti jew imtieħen żgħar tal-ħwawar u l-partijiet taċ-ċeramika tagħhom li jitħnu, mtieħen tal-kafè taċ-ċeramika, senniena tas-skieken taċ-ċeramika, għodod tal-kċina taċ-ċeramika li jintużaw għall-qtugħ, tħin, tħakkik, tfettit, brix u tqaxxir, u ġebel tal-pizza taċ-ċeramika cordierite tat-tip użat għall-ħami tal-pizza jew il-ħobż, li bħalissa jaqgħu taħt il-kodiċijiet NM ex 6911 10 00, ex 6912 00 21, ex 6912 00 23, ex 6912 00 25 u ex 6912 00 29 (kodiċijiet TARIC 6911100090, 6912002111, 6912002191, 6912002310, 6912002510 u 6912002910) u li joriġinaw mir-Repubblika tal-Poplu taċ-Ċina (“il-prodott ikkonċernat”).

(37) Oġġetti taċ-ċeramika li jintużaw fuq il-mejda u fil-kċina jistgħu jkunu tal-porċellana (inkluż tal-kina / tal-porċellana fina), ta' fuħħar komuni, tal-ġebel, taċ-ċaqquf jew ta' fuħħar fin jew xi materjal ieħor. Il-prodott finali taċ-ċeramika jiddependi mit-tip u mill-kompożizzjoni tal-materja prima ewlenija bħat-tafal, il-kawlina, il-feldspar u l-kwarz.

(38) L-oġġetti taċ-ċeramika li jintużaw fuq il-mejda u fil-kċina jiġu kkummerċjalizzati f'varjetà kbira ta' forom li komplew jevolvu tul iż-żmien. Dawn jintużaw f'firxa wiesgħa ta' postijiet, eż. djar, lukandi, ristoranti jew stabbilimenti ta' indukrar u primarjament huma maħsuba biex jidħlu f'kuntatt mal-ikel.

2.2. Prodott simili

(39) Kif stabbilit fl-investigazzjoni oriġinali, oġġetti taċ-ċeramika li jintużaw fuq il-mejda u fil-kċina li huma mmanifatturati u mibjugħa mill-industrija tal-Unjoni fl-Unjoni u oġġetti taċ-ċeramika li jintużaw fuq il-mejda manifatturati u mibjugħa fis-suq domestiku tar-RPĊ u oġġetti taċ-ċeramika li jintużaw fuq il-mejda u fil-kċina importati fl-Unjoni mir-RPĊ għandhom l-istess karatteristiċi fiżiċi u kimiċi bażiċi u l-istess użi finali. Għalhekk, huma meqjusin bħala prodotti simili fis-sens tal-Artikolu 1(4) tar-Regolament bażiku.

3. IL-PROBABBILTÀ TAL-KONTINWAZZJONI TA' DUMPING

(40) F'konformità mal-Artikolu 11(2) tar-Regolament bażiku, il-Kummissjoni eżaminat jekk huwiex probabbli li l-iskadenza tal-miżuri fis-seħħ twassal għal kontinwazzjoni tad-dumping mir-RPĊ.

3.1. Kooperazzjoni mill-kumpaniji fil-kampjun

(41) Fuq il-bażi tal-Eurostat, matul il-perjodu tal-investigazzjoni għal rieżami, iċ-Ċina esportat 376 421 tunnellata ta' oġġetti taċ-ċeramika li jintużaw fuq il-mejda u fil-kċina lejn l-Unjoni b'valur totali ta' EUR 671 978 000. Għall-istess perjodu, il-volum u l-valur iddikjarati tal-esportazzjonijiet tal-produtturi esportaturi Ċiniżi li kkooperaw kienu ta' 292 866 tunnellata u ta' EUR 484 020 950, li jikkorrispondu għal 78 % u għal 72 %, rispettivament. F'industirja frammentata bħal dik tal-oġġetti taċ-ċeramika li jintużaw fuq il-mejda, dan jista' jitqies bħala livell għoli ta' kooperazzjoni.

(42) Fl-istess ħin, wieħed mill-erba' gruppi fil-kampjun irtira l-kooperazzjoni mingħajr ma pprovda tweġiba għall-kwestjonarju u ieħor ipprovda tweġiba serjament insuffiċjenti għall-kwestjonarju li ma kinitx tippermetti lill-Kummissjoni li tikseb l-informazzjoni kollha li kienet tqis neċessarja. Barra minn hekk, it-tielet grupp fil-kampjun iddeċieda li jirtira l-kooperazzjoni matul iż-żjara ta' verifika (22). Matul il-verifika ta' dan il-grupp, il-Kummissjoni sabet li d-data pprovduta fit-tweġiba għall-kwestjonarju ma setgħetx tiġi verifikata b'mod suffiċjenti minħabba nuqqas ta' evidenza sottostanti. B'mod partikolari, il-kumpanija naqset milli tipprovdi dokumentazzjoni li tipprovdi evidenza tal-output tal-produzzjoni kif ukoll dokumentazzjoni li tikkonċerna l-kunsinna tal-materja prima / tal-oġġetti lesti matul il-perjodu tal-investigazzjoni għal rieżami. Lanqas ċerti dokumenti elettroniċi, bħal ordnijiet ta' xiri u kuntratti ta' xiri relatati ma' tranżazzjonijiet ta' provvista matul il-perjodu tal-investigazzjoni għal rieżami, ma kienu disponibbli fil-bini tal-kumpanija. Barra minn hekk, għal tal-anqas tranżazzjoni waħda, id-dokumentazzjoni pprovduta ma kinitx tikkorrispondi għall-informazzjoni / għad-dokumentazzjoni verifikata li l-Kummissjoni kienet irċiviet mingħand il-fornitur tal-kumpanija. Dawn is-sejbiet kollha jsostnu l-konklużjoni li l-informazzjoni pprovduta ma kinitx affidabbli u li parti mill-produzzjoni u l-oriġini tal-bejgħ tal-esportazzjonijiet lejn l-UE matul il-perjodu tal-investigazzjoni għal rieżami kienu ddikjarati ħażin.

(43) B'hekk, tlieta mill-erba' gruppi fil-kampjun, minkejja l-qbil inizjali tagħhom, eventwalment ma kkooperawx fl-investigazzjoni. Il-Kummissjoni infurmat lill-kumpaniji inkwistjoni kif ukoll lill-awtoritajiet taċ-Ċina (23) li, skont l-Artikolu 18 tar-Regolament bażiku, hi tista' tibbaża s-sejbiet tagħha rigward il-kontinwazzjoni u / jew ir-rikorrenza tad-dumping fuq il-fatti disponibbli.

3.2. Dumping matul il-perjodu tal-investigazzjoni għal rieżami

3.2.1. Valur normali

(44) Skont l-Artikolu 2(1) tar-Regolament bażiku, “il-valur normali għandu normalment ikun ibbażat fuq il-prezzijiet imħallsa jew pagabbli, fil-kors ordinarju tal-kummerċ, minn klijenti indipendenti fil-pajjiż esportatur”.

(45) Madankollu, skont l-Artikolu 2(6a)(a) tar-Regolament bażiku, “f'każ li jiġi determinat […] li mhuwiex xieraq li jintużaw prezzijiet u kostijiet domestiċi fil-pajjiż esportatur minħabba l-eżistenza f'dak il-pajjiż ta' distorsjonijiet sinifikanti fis-sens tal-punt (b), il-valur normali għandu jiġi kkalkolat esklużivament abbażi tal-kostijiet tal-produzzjoni u tal-bejgħ li jirriflettu prezzijiet jew valuri ta' riferiment mingħajr distorsjoni”, u “għandu jinkludi ammont raġonevoli u mingħajr distorsjoni għal kostijiet amministrattivi, tal-bejgħ u ġenerali u għall-profitti” (“kostijiet amministrattivi, tal-bejgħ u ġenerali u għall-profitti” jissejħu “SG&A” minn hawn 'il quddiem).

(46) Kif spjegat aktar hawn taħt, il-Kummissjoni kkonkludiet fl-investigazzjoni preżenti li, fuq il-bażi tal-evidenza disponibbli, l-applikazzjoni tal-Artikolu 2(6a) tar-Regolament bażiku kienet xierqa.

3.2.2. L-eżistenza ta' distorsjonijiet sinifikanti

3.2.2.1. Introduzzjoni

(47) L-Artikolu 2(6a)(b) tar-Regolament bażiku jiddefinixxi “distorsjonijiet sinifikanti huma dawk id-distorsjonijiet li jseħħu meta l-prezzijiet jew il-kostijiet irrapportati, inklużi l-kostijiet tal-materja prima u tal-enerġija, ma jkunux ir-riżultat ta' forzi tas-suq ħieles peress li dawn ikunu affettwati minn intervent sostanzjali tal-gvern. Meta tkun valutata l-eżistenza ta' distorsjonijiet sinifikanti għandha tingħata attenzjoni, inter alia, lill-impatt potenzjali ta' element wieħed jew aktar mis-segwenti: — is-suq inkwistjoni huwa servut sa ċertu punt minn intrapriżi li joperaw taħt is-sjieda, kontroll jew superviżjoni politika jew gwida tal-awtoritajiet tal-pajjiż esportatur; — il-preżenza tal-Istat f'ditti fejn l-Istat jinterferixxi fir-rigward tal-prezzijiet jew kostijiet; — politiki jew miżuri pubbliċi li jiddiskriminaw favur il-fornituri domestiċi jew li b'mod ieħor jinfluwenzaw il-forzi tas-suq ħieles; — in-nuqqas, l-applikazzjoni diskriminatorja jew l-infurzar inadegwat tal-liġijiet fil-qasam tal-fallimenti, dak soċjetarju jew dak tal-proprjetà; — il-kostijiet tal-pagi soġġetti għal distorsjoni; — l-aċċess għall-finanzi mogħtija minn istituzzjonijiet li jimplimentaw objettivi ta' ordni pubbliku jew li b'xi mod ieħor ma jaġixxux indipendentement mill-Istat”.

(48) Skont l-Artikolu 2(6a)(b) tar-Regolament bażiku, il-valutazzjoni tal-eżistenza ta' distorsjonijiet sinifikanti skont it-tifsira tal-Artikolu 2(6a)(a) jenħtieġ li tqis, fost affarijiet oħra, il-lista mhux eżawrjenti ta' elementi fid-dispożizzjoni msemmija l-ewwel. Skont l-Artikolu 2(6a)(b) tar-Regolament bażiku, fil-valutazzjoni tal-eżistenza ta' distorsjonijiet sinifikanti, għandu jiġi kkunsidrat l-impatt potenzjali ta' wieħed jew aktar minn dawn l-elementi fuq il-prezzijiet u l-kostijiet fil-pajjiż esportatur tal-prodott ikkonċernat. Tabilħaqq, peress li dik il-lista mhix kumulattiva, mhux l-elementi kollha jridu jitqiesu għal sejba ta' distorsjonijiet sinifikanti. Barra minn hekk, l-istess ċirkustanzi fattwali jistgħu jintużaw biex tintwera l-eżistenza ta' element wieħed jew aktar mil-lista. Madankollu, kwalunkwe konklużjoni dwar distorsjonijiet sinifikanti skont it-tifsira tal-Artikolu 2(6a)(a) trid issir fuq il-bażi tal-evidenza kollha disponibbli. Il-valutazzjoni ġenerali dwar l-eżistenza ta' distorsjonijiet tista' tqis ukoll il-kuntest ġenerali u s-sitwazzjoni fil-pajjiż esportatur, b'mod partikolari meta l-kunċett ta' “ekonomija tas-suq soċjalista” mnaqqax fil-Kostituzzjoni Ċiniża u fis-sistema ġuridika kollha jipprovdi lill-gvern b'setgħat sostanzjali biex jintervjeni fl-ekonomija b'tali mod li l-prezzijiet u l-kostijiet ma jkunux ir-riżultat tal-iżvilupp ħieles tal-forzi tas-suq.

(49) L-Artikolu 2(6a)(c) tar-Regolament bażiku jipprevedi li “[f]ejn il-Kummissjoni jkollha indikazzjonijiet fondati sew tal-eżistenza potenzjali ta' distorsjonijiet sinifikanti kif imsemmija fil-punt (b) f'ċertu pajjiż jew f'ċertu settur f'dak il-pajjiż, u fejn ikun xieraq għall-applikazzjoni effettiva ta' dan ir-Regolament, il-Kummissjoni għandha tipproduċi, tippubblika u taġġorna regolarment rapport li jiddeskrivi ċ-ċirkostanzi tas-suq imsemmija fil-punt (b) f'dak il-pajjiż jew settur”.

(50) F'dak ir-rigward, il-Kummissjoni qabel kienet ipproduċiet id-“Dokument ta' Ħidma tal-Persunal tal-Kummissjoni dwar Distorsjonijiet Sinifikanti fl-Ekonomija tar-Repubblika tal-Poplu taċ-Ċina għall-Finijiet ta' Investigazzjonijiet għad-Difiża tal-Kummerċ” (minn hawn 'il quddiem imsejjaħ “ir-Rapport”). Ir-Rapport jindika l-eżistenza ta' intervent sostanzjali tal-gvern f'bosta livelli tal-ekonomija, inklużi distorsjonijiet speċifiċi f'ħafna fatturi ewlenin tal-produzzjoni (bħall-art, l-enerġija, il-kapital, il-materja prima u x-xogħol), kif ukoll f'setturi speċifiċi (bħas-settur taċ-ċeramika). Ir-Rapport tqiegħed fil-fajl tal-investigazzjoni fl-istadju tal-bidu. It-talba kien fiha wkoll evidenza rilevanti li tikkomplementa r-Rapport.

(51) It-talba kienet issostni allegazzjonijiet dwar distorsjonijiet sinifikanti skont it-tifsira tal-Artikolu 2(6a)(b) imsemmi aktar 'il fuq, b'mod komplementari għar-Rapport.

(52) L-ewwel nett, l-applikant irrefera fit-Taqsima 3.B.i. tat-talba, għall-eżistenza ta' distorsjonijiet sinifikanti fiċ-Ċina, kif stabbilit fir-Rapport. L-applikant kompla jiftaħ dwar din l-informazzjoni f'dokument separat mehmuż mat-talba tiegħu (ir-“rapport ta' ThinkDesk”) (24).

(53) Fuq il-bażi tad-dokumenti msemmija hawn fuq, l-applikant allega l-eżistenza ta' distorsjonijiet b'rabta mal-fatturi tal-produzzjoni. Barra minn hekk, l-applikant allega l-eżistenza ta' rabtiet bejn dawk li jfasslu l-politiki fiċ-Ċina u l-bords tat-tmexxija ta' kumpaniji li jipproduċu oġġetti li jintużaw fuq il-mejda u fil-kċina, kwalifikati mill-applikant bħala “relattivament kbar”.

(54) It-talba tal-applikant tipprovdi wkoll eżempji ta' appoġġ sostanzjali mill-Istat għall-produtturi ta' oġġetti li jintużaw fuq il-mejda u fil-kċina matul l-aħħar snin. Ir-rapport ta' ThinkDesk jixħet dawl fuq il-benefiċċji finanzjarji u l-miżuri ta' appoġġ mogħtija lis-settur taċ-ċeramika mill-awtoritajiet Ċiniżi. Barra minn hekk, ir-rapport imsemmi hawn fuq isemmi l-eżistenza ta' politika ekonomika li tagħti spinta lill-kapaċitajiet innovattivi u lit-titjib tat-teknoloġija fi ħdan is-settur taċ-ċeramika. F'dan ir-rigward, dan isemmi ċerti miżuri ta' appoġġ finanzjarju mogħtija mill-gvernijiet fil-livelli amministrattivi kollha (25).

(55) Fost miżuri ta' appoġġ oħra, l-applikant wera l-eżistenza ta' appoġġ mill-gvern għall-esportazzjonijiet fil-forma ta' rifużjonijiet tal-VAT jew assigurazzjoni fuq il-krediti tal-esportazzjoni permezz taċ-China Export & Credit Insurance Corporation (Sinosure) li hi proprjetà tal-Istat, li l-produtturi Ċiniżi taċ-ċeramika bbenefikaw minnhom (26). Barra minn hekk, ir-rapport ta' ThinkDesk jispjega r-rilevanza tal-industrija taċ-ċeramika għall-ekonomiji lokali li wasslet għal appoġġ finanzjarju u mhux monetarju b'saħħtu minn gvernijiet reġjonali (27). Barra minn hekk, l-intrapriżi ngħataw appoġġ finanzjarju relatat mal-kummerċjalizzazzjoni, mal-privattivi u mat-trademarks (28).

(56) L-applikant bbaża ruħu fuq ir-Rapport u r-rapport ta' ThinkDesk biex jasserixxu r-rwol dominanti kurrenti tal-Istat fl-ekonomija Ċiniża u kkonkluda li s-settur tal-oġġetti taċ-ċeramika li jintużaw fuq il-mejda u fil-kċina kien soġġett għal distorsjonijiet sinifikanti tas-suq.

(57) Il-Kummissjoni eżaminat jekk kienx xieraq li jintużaw prezzijiet u kostijiet domestiċi fiċ-Ċina minħabba l-eżistenza ta' distorsjonijiet sinifikanti fit-tifsira tal-punt (b) tal-Artikolu 2(6a) tar-Regolament bażiku. Il-Kummissjoni għamlet dan fuq il-bażi tal-evidenza disponibbli fil-fajl, inkluża l-evidenza li kienet tinsab fir-Rapport, li hija msejsa fuq sorsi disponibbli pubblikament. Dik l-analiżi kopriet l-eżami tal-interventi sostanzjali tal-gvern fl-ekonomija tar-RPĊ b'mod ġenerali, iżda wkoll is-sitwazzjoni speċifika tas-suq fis-settur rilevanti, inkluż il-prodott taħt rieżami.

(58) Skont it-Taqsima 5.2.2 tan-Notifika ta' Bidu u skont l-Artikolu 2(6a)(c) tar-Regolament bażiku, il-partijiet interessati kollha ġew mistiedna biex jirribattu, jikkummentaw jew jissupplimentaw l-evidenza li kienet tinsab fil-fajl tal-investigazzjoni fil-bidu, u dan pjuttost juri l-eżistenza ta' distorsjonijiet sinifikanti. L-ebda wieħed mill-produtturi esportaturi ma għamel użu minn din il-possibbiltà. Barra minn hekk, il-produtturi esportaturi ġew mistiedna speċifikament fil-kwestjonarju tal-produtturi esportaturi biex jagħmlu dikjarazzjonijiet u jipprovdu evidenza ta' sostenn jekk iqisu li xi wħud mill-kostijiet tagħhom jew kollha, ma kinux affettwati minn distorsjonijiet sinifikanti. Wieħed mill-produtturi esportaturi ddikjara li ma kienx hemm distorsjoni fl-ispejjeż tal-materja prima tiegħu. Madankollu, minkejja talba espressa qabel il-verifika, ma pprovda l-ebda evidenza ta' sostenn fuq il-post. Barra minn hekk, kif spjegat fil-premessa (42) aktar' il fuq, saħansitra ddeċieda li ma jibqax jikkoopera.

(59) Wara d-divulgazzjoni, is-CCCLA affermat li l-Ftehim Anti-dumping tad-WTO ma jipprevedix l-ostaklu proċedurali tal-kummenti fuq ir-Rapport tal-pajjiż. Il-Kummissjoni nnutat li din l-affermazzjoni hija marbuta mal-pożizzjoni tas-CCCLA dwar il-konformità tad-WTO mal-metodoloġija l-ġdida li hija indirizzata hawn taħt fil-premessi (126) u (127). Għaldaqstant, din id-dikjarazzjoni ġiet miċħuda.

(60) Wara d-divulgazzjoni, is-CCCLA sostniet ukoll li fl-ebda punt il-produtturi esportaturi Ċiniżi ma offrew opportunità sinifikanti biex juru li ma kinux ġew affettwati individwalment mid-distorsjonijiet sinifikanti msemmija fir-Rapport u fir-rapport ta' ThinkDesk. Barra minn hekk, is-CCCLA sostniet li, skont il-metodoloġija l-ġdida tal-UE dwar l-anti-dumping (ir-Regolament (UE) 2017/2321 tal-Parlament Ewropew u tal-Kunsill tat-12 ta' Diċembru 2017), esportatur individwali ma kellux aktar l-opportunità li juri li seta' jiġi ttrattat b'mod separat mill-allegata sitwazzjoni tal-pajjiż kollu, għall-kuntrarju tal-metodoloġija applikabbli għar-RPĊ skont l-Artikolu 2(7) tal-verżjoni preċedenti tar-Regolament bażiku li kienet tippermetti li l-esportaturi individwali jingħataw trattament ta' ekonomija tas-suq jekk setgħu juru dan. Għaldaqstant, is-CCCLA sostniet li l-Kummissjoni kienet kisret il-prinċipju ta' amministrazzjoni tajba, tal-proċess ġust u tad-drittijiet tad-difiża fir-rigward tagħha u l-esportaturi Ċiniżi kollha, u kisret l-Artikolu 41 tal-Karta tad-Drittijiet Fundamentali tal-UE.

(61) Il-Kummissjoni tfakkar li l-prinċipju ta' amministrazzjoni tajba, meta jikkostitwixxi l-espressjoni ta' dritt speċifiku bħad-dritt li l-kwistjonijiet li jirrigwardaw persuna jiġu ttrattati b'mod imparzjali, ġust u fi żmien raġonevoli, kif previst fl-Artikolu 41 tal-Karta tad-Drittijiet Fundamentali, irid jitqies bħala regola tad-dritt tal-UE li l-għan tagħha huwa li tagħti lill-individwi drittijiet. Madankollu, skont il-ġurisprudenza, il-prinċipju ta' amministrazzjoni tajba, fih innifsu, ma jagħtix drittijiet lill-individwi, ħlief meta dan ikun jikkostitwixxi l-espressjoni ta' drittijiet speċifiċi (29). F'dan ir-rigward, ta' min jinnota, li kuntrarjament għat-talbiet tas-CCCLA, il-partijiet kollha kellhom il-possibbiltà matul l-investigazzjoni għar-rieżami tal-iskadenza biex jikkummentaw fuq l-eżistenza ta' distorsjonijiet sinifikanti, ir-rabta mal-prodott ikkonċernat u l-effetti tagħhom fuq in-negozju tagħhom. Il-produtturi esportaturi setgħu wieġbu t-taqsima F-5 tal-kwestjonarju. Produttur esportatur wieħed seta' pprova jġib evidenza li ssostni l-pretensjoni tiegħu, li l-ispejjeż tal-materja prima mhumiex distorti. Kif imsemmi fil-premessa (58), l-ebda waħda minn dawn il-partijiet ma' għażlet li tagħmel dan. Għaldaqstant, dawn il-partijiet interessati ma jistgħux jinvokaw il-prinċipju ta' amministrazzjoni tajba, kif stipulat fl-Artikolu 41 tad-Karta tad-Drittijiet Fundamentali tal-UE għad-dikjarazzjoni tagħhom dwar l-eżistenza ta' distorsjonijiet sinifikanti għall-produttur esportatur kkonċernat. Barra minn hekk, argumenti teoretiċi bbażati fuq tqabbil astratt bejn verżjonijiet differenti tal-leġiżlazzjoni anti-dumping mhumiex rilevanti fil-kuntest tal-Artikolu 41 tal-Karta, peress li l-Kummissjoni hija marbuta legalment li ssegwi l-leġiżlazzjoni fis-seħħ. Minkejja dan, il-Kummissjoni tinnota wkoll li skont l-Artikolu 2(6a)(a), it-2 sottoparagrafu, it-tielet inċiż tar-Regolament bażiku, il-kostijiet domestiċi tal-esportaturi jistgħu jintużaw biex jiġi interpretat il-valur normali “sal-punt li huma stabbiliti b'mod pożittiv eżenti minn distorsjonijiet, abbażi ta' evidenza preċiża u xierqa”. Dan ifisser li s-sitwazzjoni individwali ta' produttur esportatur tista' tiġi kkunsidrata, jekk dan ir-rekwiżit jiġi sodisfatt, sabiex il-kostijiet tiegħu stess jintużaw biex jiġi stabbilit il-valur normali. Fi kwalunkwe każ, il-Kummissjoni tfakkar li s-CCCLA ma tistax tinvoka dritt proċedurali li ma jaffettwahiex personalment u b'mod negattiv, allura ma tistax titlob il-ksur ta' dritt speċifiku li jirrigwarda personalment il-membri tagħha.

(62) Għalhekk, il-Kummissjoni ċaħdet l-argumentazzjoni li kien hemm ksur tal-Artikolu 41 tal-Karta.

3.2.2.2. Distorsjonijiet sinifikanti li jaffettwaw il-prezzijiet u l-kostijiet domestiċi fir-Repubblika tal-Poplu taċ-Ċina

(63) Is-sistema ekonomika Ċiniża hi bbażata fuq il-kunċett ta' “ekonomija tas-suq soċjalista”. Dan il-kunċett huwa minqux fil-Kostituzzjoni Ċiniża u jiddetermina l-governanza ekonomika taċ-Ċina. Il-prinċipju ewlieni huwa s-“sjieda pubblika soċjalista tal-mezzi tal-produzzjoni, jiġifieri s-sjieda min-nies kollha u s-sjieda kollettiva mill-persuni li jaħdmu”. L-ekonomija tal-Istat hi “l-forza mexxejja tal-ekonomija nazzjonali” u l-Istat għandu l-mandat “li jiżgura l-konsolidazzjoni u t-tkabbir tagħha” (30). Konsegwentement, l-istruttura ġenerali tal-ekonomija Ċiniża mhux biss tippermetti interventi sostanzjali tal-gvern fl-ekonomija, iżda tali interventi huma mogħtija mandat espliċitu. Il-kunċett tas-supremazija tas-sjieda pubblika fuq dik privata jinfirex fis-sistema legali kollha u huwa enfasizzat bħala prinċipju ġenerali fil-leġiżlazzjonijiet ċentrali kollha. Il-liġi tal-proprjetà Ċiniża hija eżempju ewlieni: hija tirreferi għall-istadju primarju tas-soċjaliżmu u tafda lill-Istat biex iħares is-sistema ekonomika bażika li taħtha s-sjieda pubblika għandha rwol dominanti. Forom oħra ta' sjieda huma tollerati, fejn il-liġi tippermettilhom jiżviluppaw spalla ma' spalla mas-sjieda tal-Istat (31).

(64) Barra minn hekk, skont il-liġi taċ-Ċina, l-ekonomija tas-suq soċjalista hi żviluppata taħt it-tmexxija tal-Partit Komunista Ċiniż (CCP). L-istrutturi tal-Istat Ċiniż u tas-CCP huma marbutin ma' xulxin f'kull livell (legali, istituzzjonali, personali) u jifformaw sovrastruttura li fiha r-rwoli tas-CCP u tal-Istat ma jistgħux jintgħarfu. Wara emenda fil-Kostituzzjoni Ċiniża f'Marzu 2018, ir-rwol ewlieni tas-CCP ingħata prominenza saħansitra akbar billi ġie affermat mill-ġdid fit-test tal-Artikolu 1 tal-Kostituzzjoni. Wara l-ewwel sentenza diġà eżistenti tad-dispożizzjoni: “is-sistema soċjalista hija s-sistema bażika tar-Repubblika Popolari taċ-Ċina”, iddaħħlet it-tieni sentenza ġdida li tgħid: “[i]l-karatteristika li tiddefinixxi s-soċjaliżmu b'karatteristiċi Ċiniżi hija t-tmexxija tal-Partit Komunista taċ-Ċina.” (32) Dan juri l-kontroll mhux kontestat u dejjem akbar tas-CCP fuq is-sistema ekonomika taċ-Ċina. Din it-tmexxija u dan il-kontroll huma inerenti għas-sistema Ċiniża u jmorru ferm lil hinn mis-sitwazzjoni abitwali ta' pajjiżi oħra fejn il-gvernijiet jeżerċitaw kontroll makroekonomiku ġenerali li fil-limiti tiegħu hemm forzi tas-suq ħieles.

(65) L-Istat Ċiniż iwettaq politika ekonomika intervenzjonista biex isegwi għanijiet li jikkoinċidu mal-aġenda politika stipulata mis-CCP, minflok ma jirrifletti l-kundizzjonijiet ekonomiċi prevalenti f'suq ħieles (33). L-għodod ekonomiċi intervenzjonisti użati mill-awtoritajiet Ċiniżi jinqasmu f'diversi friegħi, inklużi s-sistema tal-ippjanar industrijali, is-sistema finanzjarja, kif ukoll il-livell tal-ambjent regolatorju.

(66) L-ewwel nett, fuq il-livell ta' kontroll amministrattiv ġenerali, id-direzzjoni tal-ekonomija Ċiniża hija rregolata minn sistema kumplessa ta' ppjanar industrijali li taffettwa l-attivitajiet ekonomiċi kollha fil-pajjiż. Dawn il-pjanijiet kollha jkopru matriċi komprensiva u kumplessa ta' setturi u politiki trasversali u huma preżenti fil-livelli kollha tal-gvern. Il-pjanijiet fil-livell provinċjali huma dettaljati, filwaqt li l-pjanijiet nazzjonali jistabbilixxu miri usa'. Il-pjanijiet jispeċifikaw ukoll il-mezz biex jiġu appoġġjati l-industriji/is-setturi rilevanti kif ukoll il-perjodi ta' żmien li fihom jeħtieġ li jintlaħqu l-objettivi. Xi pjanijiet għad fihom miri espliċiti tal-produzzjoni, filwaqt li din kienet karatteristika regolari fiċ-ċikli tal-ippjanar preċedenti. Taħt il-pjanijiet, setturi industrijali u/jew proġetti individwali qed jiġu identifikati bħala prijoritajiet (pożittivi jew negattivi) skont il-prijoritajiet tal-gvern u huma attribwiti lilhom għanijiet speċifiċi ta' żvilupp (titjib industrijali, espansjoni internazzjonali, eċċ.). L-operaturi ekonomiċi, kemm privati kif ukoll tal-Istat, iridu jaġġustaw effettivament l-attivitajiet tan-negozju tagħhom skont ir-realtajiet imposti mis-sistema tal-ippjanar. Dan mhux biss minħabba n-natura vinkolanti tal-pjanijiet iżda anki minħabba li l-awtoritajiet Ċiniżi rilevanti fil-livelli kollha tal-gvern jaderixxu mas-sistema ta' pjanijiet u jużaw is-setgħat mogħtija lilhom skont kif ikun meħtieġ, biex b'hekk jisfurzaw lill-operaturi jikkonformaw mal-prijoritajiet stabbiliti fil-pjanijiet (ara wkoll it-taqsima 3.2.2.5 hawn taħt) (34).

(67) It-tieni nett, fuq il-livell tal-allokazzjoni tar-riżorsi finanzjarji, is-sistema finanzjarja taċ-Ċina hija ddominata mill-banek kummerċjali tal-Istat. Dawn il-banek, meta jkunu qed jistabbilixxu u jimplementaw il-politika tas-self tagħhom, iridu jallinjaw ruħhom mal-objettivi tal-politika industrijali tal-gvern minflok ma jivvalutaw qabel kollox il-merti ekonomiċi ta' proġett partikolari (ara wkoll it-taqsima 3.2.2.8 hawn taħt) (35). L-istess japplika għall-komponenti l-oħra tas-sistema finanzjarja Ċiniża, bħas-swieq tal-istokks, is-swieq tal-bonds, is-swieq tal-ekwità privata, eċċ. Barra minn hekk, dawn il-partijiet tas-settur finanzjarju differenti mis-settur bankarju huma istituzzjonalment u operazzjonalment stabbiliti b'mod li mhuwiex xprunat biex jisfrutta bl-aħjar mod il-funzjonament effiċjenti tas-swieq finanzjarji iżda biex jiżgura l-kontroll u jippermetti l-intervent mill-Istat u mis-CCP (36).

(68) It-tielet nett, fil-livell ta' ambjent regolatorju, l-interventi mill-Istat fl-ekonomija jieħdu għadd ta' forom. Pereżempju, ir-regoli tal-akkwist pubbliku jintużaw regolarment sabiex jintlaħqu għanijiet ta' politika differenti mill-effiċjenza ekonomika, u b'hekk jimminaw il-prinċipji bbażati fuq is-suq fil-qasam. Il-leġiżlazzjoni applikabbli tistabbilixxi speċifikament li l-akkwist pubbliku għandu jitmexxa bil-għan li jiffaċilita l-kisba tal-miri mfassla mill-politiki tal-Istat. Madankollu, in-natura ta' dawn l-għanijiet għadha mhix iddefinita, u dan iħalli marġni wiesa' ta' apprezzament għall-korpi tat-teħid ta' deċiżjonijiet (37). Bl-istess mod, fil-qasam tal-investiment, il-gvern Ċiniż iżomm kontroll u influwenza sinifikanti fuq id-destinazzjoni u l-kobor tal-investiment kemm tal-Istat kif ukoll privat. L-iskrinjar tal-investiment, kif ukoll diversi inċentivi, restrizzjonijiet, u projbizzjonijiet relatati mal-investiment jintużaw mill-awtoritajiet bħala għodda importanti biex jiġu appoġġjati l-għanijiet tal-politika industrijali bħaż-żamma tal-kontroll tal-Istat fuq setturi ewlenin jew it-tisħiħ tal-industrija domestika (38).

(69) Fil-qosor, il-mudell ekonomiku Ċiniż huwa bbażat fuq ċerti assjomi bażiċi li jipprevedu u jinkoraġġixxu bosta interventi tal-gvern. Tali interventi sostanzjali tal-gvern jinsabu f'kunflitt mal-azzjoni libera tal-forzi tas-suq, u dan jirriżulta fid-distorsjoni tal-allokazzjoni effettiva tar-riżorsi f'konformità mal-prinċipji tas-suq (39).

3.2.2.3. Distorsjonijiet sinifikanti skont l-Artikolu 2(6a)(b), l-ewwel inċiż tar-Regolament bażiku: is-suq inkwistjoni huwa servut b'mod sinifikanti minn intrapriżi li joperaw taħt is-sjieda, il-kontroll jew is-superviżjoni jew il-gwida politika tal-awtoritajiet tal-pajjiż esportatur

(70) Fir-RPĊ, l-intrapriżi li joperaw taħt is-sjieda, il-kontroll u/jew is-superviżjoni jew il-gwida politika tal-Istat jirrappreżentaw sehem essenzjali mill-ekonomija.

(71) Fir-rigward tas-sjieda Statali, peress li l-industrija Ċiniża tal-oġġetti taċ-ċeramika li jintużaw fuq il-mejda u fil-kċina hi frammentata ħafna, diffiċli li jinħarġu konklużjonijiet ġenerali rigward ix-xejriet tas-sjieda tas-settur. It-talba tal-applikant kienet tanalizza disa' kumpaniji elenkati, li huma manifatturi relattivament kbar ta' oġġetti li jintużaw fuq il-mejda u fil-kċina u li jesportaw sehem sinifikanti mill-produzzjoni tagħhom. Skont l-applikant, fi tmienja minn dawn id-disa' kumpaniji l-Istat kellu fil-mument tal-analiżi sehem sa 5 %, filwaqt li diversi entitajiet li kienu proprjetà Statali kellhom sehem kumulattiv ta' kważi 50 % fid-disa' kumpanija (40). Il-parteċipazzjonijiet kapitali tal-Istat f'kumpaniji prinċipali oħra li jipproduċu oġġetti taċ-ċeramika li jintużaw fuq il-mejda u fil-kċina (41) jvarjaw minn 46,5 % f'Jiangsu Gaochun, (42) aktar minn 30,34 % f'Jingdezhen Redleaf Ceramics, (43) sa 33 % f'Sanyuan Ceramics (44). Il-Kummissjoni m'għandhiex ċifri għad-dispożizzjoni tagħha dwar il-kumpaniji Ċiniżi l-oħra fis-settur. Għaldaqstant, l-evidenza fil-fajl ma ssostnix sejba ta' sjieda Statali sinifikanti fl-industrija tal-oġġetti taċ-ċeramika li jintużaw fuq il-mejda u fil-kċina.

(72) Fir-rigward tal-kontroll mill-Istat, il-gvern u s-CCP iħaddnu strutturi li jiżguraw l-influwenza kontinwa tagħhom fuq l-intrapriżi. L-Istat (u f'ħafna aspetti anki s-CCP) mhux biss jifformula u jissorvelja b'mod attiv l-implimentazzjoni ta' politiki ekonomiċi ġenerali minn intrapriżi individwali, iżda jsostni d-drittijiet tiegħu li jieħu sehem fit-teħid ta' deċiżjonijiet operazzjonali. L-elementi li jindikaw l-eżistenza ta' kontroll tal-gvern fuq l-intrapriżi fis-settur tal-oġġetti taċ-ċeramika li jintużaw fuq il-mejda u fil-kċina huma elaborati aktar fit-taqsima 3.2.2.4 aktar 'il quddiem.

(73) F'dak li għandu x'jaqsam mas-superviżjoni u mal-gwida politiċi mill-Istat fis-settur taċ-ċeramika, l-analiżi hi stabbilita fit-taqsimiet 3.2.2.4 u 3.2.2.5 aktar 'il quddiem. Bil-livell għoli ta' kontroll u ta' intervent mill-gvern fis-settur taċ-ċeramika kif deskritt hawn taħt, anki produtturi tas-settur privat ta' oġġetti taċ-ċeramika li jintużaw fuq il-mejda u fil-kċina lanqas ma jitħallew joperaw bil-kundizzjonijiet tas-suq.

(74) Fuq il-bażi ta' dan li ntqal hawn fuq, il-Kummissjoni kkonkludiet li s-suq tal-oġġetti taċ-ċeramika li jintużaw fuq il-mejda u fil-kċina fir-RPĊ kien moqdi sew minn intrapriżi soġġetti għal kontroll jew għal superviżjoni jew gwida politika mill-gvern Ċiniż.

3.2.2.4. Distorsjonijiet sinifikanti skont it-tieni inċiż tal-Artikolu 2(6a)(b) tar-Regolament bażiku: Il-preżenza tal-Istat f'ditti li jippermettu lill-Istat jinterferixxi fir-rigward tal-prezzijiet jew tal-kostijiet

(75) L-Istat Ċiniż jinsab f'pożizzjoni li jinterferixxi fil-prezzijiet u fil-kostijiet permezz tal-preżenza Statali fid-ditti. B'mod partikolari, iċ-ċelloli tas-CCP fl-intrapriżi, bi sjieda Statali u anki dawk bi sjieda privata, jirrappreżentaw mekkaniżmu importanti li permezz tiegħu l-Istat jista' jinterferixxi fid-deċiżjonijiet kummerċjali. Skont il-liġi tal-kumpaniji tar-RPĊ, f'kull kumpanija għandha tiġi stabbilita organizzazzjoni tas-CCP (li jkollha mill-anqas tliet membri tas-CCP kif speċifikat fil-Kostituzzjoni tas-CCP (45)) u l-kumpanija għandha tipprovdi l-kundizzjonijiet meħtieġa għall-attivitajiet tal-organizzazzjoni tal-partit. Fil-passat, dan ir-rekwiżit jidher li mhux dejjem ġie segwit jew infurzat strettament. Madankollu, tal-anqas mill-2016, is-CCP saħħaħ il-pretensjonijiet tiegħu li jikkontrolla d-deċiżjonijiet kummerċjali fl-SOEs bħala kwistjoni ta' prinċipju politiku. Hu rrapportat ukoll li s-CCP jeżerċita pressjoni fuq il-kumpaniji privati biex iqiegħdu l-“patrijottiżmu” bħala prijorità u jsegwu d-dixxiplina tal-partit (46). Fl-2017, ġie rrapportat li kienu jeżistu ċelloli tal-partiti f'madwar 70 % ta' madwar 1,86 miljun kumpanija bi sjieda privata, li rriżulta fi pressjoni dejjem akbar biex l-organizzazzjonijiet tas-CCP ikollhom l-aħħar kelma fir-rigward tad-deċiżjonijiet kummerċjali fil-kumpaniji rispettivi tagħhom (47). Dawn ir-regoli huma ta' applikazzjoni ġenerali fl-ekonomija Ċiniża kollha, fost is-setturi kollha, inkluż is-settur taċ-ċeramika. B'hekk, huwa stabbilit li dawn ir-regoli japplikaw ukoll għall-produtturi ta' oġġetti taċ-ċeramika li jintużaw fuq il-mejda u fil-kċina u għall-fornituri tal-inputs tagħhom.

(76) B'mod speċifiku fis-settur tal-oġġetti taċ-ċeramika li jintużaw fuq il-mejda u fil-kċina, jeżistu rabtiet b'saħħithom bejn il-proċessi ta' teħid ta' deċiżjonijiet tal-kumpaniji Ċiniżi li jagħmlu oġġetti taċ-ċeramika li jintużaw fuq il-mejda u fil-kċina, u l-Istat, b'mod partikolari s-CCP. Ir-rapport ta' ThinkDesk isemmi l-ismijiet tal-persuni li jokkupaw karigi maniġerjali f'sitta minn dawk il-kumpaniji li jaqdu jew qdew karigi Statali jew pubbliċi (48). Il-Kummissjoni stabbiliet fuq il-bażi ta' sorsi oħra li, b'rabta ma' tlieta minn dawn il-produtturi ewlenin ta' oġġetti taċ-ċeramika li jintużaw fuq il-mejda: il-president tal-bord tad-diretturi u maniġer ġenerali tal-kumpanija fil-kampjun Guangdong Songfa Ceramics Co. Ltd, wieħed mill-akbar esportaturi fis-suq tal-Unjoni, serva bħala delegat għall-11-il Kungress Nazzjonali tal-Poplu taċ-Ċina (49) u kien membru tat-12-il Kungress tal-Poplu tal-Provinċja ta' Guangdong (50); il-president ta' kumpanija oħra elenkata ta' Guangdong - Great Wall of Cultural Group Holding Co Ltd. - kellu l-kariga ta' delegat għall-imsemmi 12-il Kungress tal-Poplu tal-Provinċja ta' Guangdong (51); il-president tal-kumpanija kkwotata Guangdong Sitong Group Co., Ltd. kien membru wkoll tal-Kumitat Muniċipali ta' Chaozhou tal-Konferenza Konsultattiva Politika tal-Poplu (52); barra minn hekk, il-viċi president u maniġer ġenerali tal-istess kumpanija kien qed jokkupa fl-istess ħin il-kariga ta' membru tal-kumitat Permanenti tat-13-il Kungress Muniċipali tal-Poplu ta' Chaozhou (53). Barra minn hekk, il-Kummissjoni stabbilixxiet li l-kandidati kollha li kellhom jiġu eletti fl-2018 bħala direttur mhux indipendenti fil-bord ta' Songfa Ceramics Co. Ltd kienu membri tas-CCP (54).

(77) Il-Kummissjoni sabet ukoll fir-rigward ta' Songfa Ceramics li fl-2017 u fl-2018 il-kumpanija bbenefikat minn trasferimenti finanzjarji li ġew definiti fil-kontijiet tagħha bħala “sussidji għall-ispejjeż għall-attivitajiet tal-membri tal-Partit b'rabta ma' ‘żewġ tipi ġodda ta' organizzazzjonijiet’” (55). It-terminu “żewġ tipi ġodda ta' organizzazzjonijiet” jiddefinixxi politika Statali mmirata lejn il-ħolqien ta' organizzazzjonijiet ta' bażi (essenzjalment ċelloli tal-partit) f'intrapriżi korporattivi u f'“organizzazzjonijiet soċjali” (56). Indipendentement mill-ammont ta' trasferimenti finanzjarji lil Songfa, is-sempliċi fatt li jeżistu hu prova tar-rabta mill-qrib bejn l-intrapriżi li jipproduċu l-prodotti taċ-ċeramika u s-CCP, u l-fatt li s-CCP jiżviluppa l-attivitajiet tiegħu fi ħdan il-kumpanija.

(78) Il-preżenza u l-intervent tal-Istat fis-swieq finanzjarji (ara wkoll it-taqsima 3.2.2.8 hawn taħt) kif ukoll fil-provvista ta' materja prima u ta' inputs iħallu effett ta' distorsjoni addizzjonali fuq is-suq (57).

(79) Fuq il-bażi ta' dan kollu li ntqal hawn fuq, il-Kummissjoni kkonkludiet li l-preżenza tal-Istat fid-ditti fis-settur tal-oġġetti taċ-ċeramika li jintużaw fuq il-mejda u fil-kċina, kif ukoll fis-settur finanzjarju u f'setturi ta' inputs oħrajn, flimkien mal-qafas deskritt fit-taqsima 3.2.2.3 u fit-taqsimiet sussegwenti, tippermetti lill-GOC jinterferixxi fir-rigward tal-prezzijiet u tal-kostijiet.

3.2.2.5. Distorsjonijiet sinifikanti skont it-tielet inċiż tal-Artikolu 2(6a)(b) tar-Regolament bażiku: politiki jew miżuri pubbliċi li jiddiskriminaw favur fornituri domestiċi jew li b'mod ieħor jinfluwenzaw il-forzi tas-suq ħieles

(80) Id-direzzjoni tal-ekonomija Ċiniża hi sa ċertu punt sinifikanti ddeterminata minn sistema elaborata ta' ppjanar li tistabbilixxi l-prijoritajiet u tippreskrivi l-għanijiet li fuqhom iridu jiffokaw il-gvernijiet ċentrali u lokali. Jeżistu pjanijiet rilevanti fil-livelli kollha tal-gvern u dawn ikopru kważi s-setturi ekonomiċi kollha. L-objettivi stabbiliti mill-istrumenti tal-ippjanar huma ta' natura vinkolanti u l-awtoritajiet f'kull livell amministrattiv jimmonitorjaw l-implimentazzjoni tal-pjanijiet mil-livell l-aktar baxx korrispondenti tal-gvern. B'mod ġenerali, is-sistema ta' ppjanar fiċ-Ċina tirriżulta f'riżorsi mmexxija għal setturi mfassla bħala strateġiċi jew inkella politikament importanti mill-gvern, minflok ma jiġu allokati f'konformità mal-forzi tas-suq (58).

(81) Is-settur taċ-ċeramika taċ-Ċina, li jinkludi l-produzzjoni ta' oġġetti taċ-ċeramika għall-konsum, bħal oġġetti taċ-ċeramika li jintużaw fuq il-mejda u fil-kċina, hu settur li jirrekjedi ħafna ħaddiema, li jħaddan valur tradizzjonali fiċ-Ċina, u b'rabta ma' dan, l-Istat Ċiniż kien qed jissorvelja, imexxi u jimmaniġġja mill-qrib l-iżvilupp tiegħu permezz ta' diversi dokumenti ta' ppjanar (59). Il-produzzjoni ta' oġġetti taċ-ċeramika li jintużaw fuq il-mejda u fil-kċina hi rregolata minn ġabra ta' regoli taċ-Ċina relatata mal-industriji ħfief, permezz tal-istrument prevalenti tat-13-il Pjan ta' Żvilupp tal-Industrija Ħafifa għas-snin 2016-2020. Dan il-Pjan tal-aħħar isemmi jiddikjara b'mod partikolari li għas-setturi kollha koperti (għaldaqstant anki għas-settur tal-oġġetti li jintużaw fuq il-mejda u fil-kċina), hu jimplimenta l-ispirtu tad-deċiżjonijiet meħuda fil-Kungress Nazzjonali tas-CPC u f'firxa ta' Sessjonijiet Plenarji tat-18-il Kungress tal-Partit. Dan il-pjan jimponi diversi dispożizzjonijiet fis-setturi koperti (inkluż is-settur tal-oġġetti taċ-ċeramika li jintużaw fuq il-mejda u fil-kċina) rigward il-ġestjoni tal-provvista u tad-domanda, l-organizzazzjoni strutturali korporattiva, il-ġestjoni tal-katina ta' valur, ix-xejriet tal-esportazzjonijiet, kif ukoll l-ippjanar tal-produzzjoni u tal-investimenti. Jistabbilixxi mira ta' tkabbir annwali ta' 6-7 % għall-valur miżjud fis-setturi kkonċernati. Jelenka wkoll għadd ta' miżuri ta' appoġġ, li l-għan tagħhom hu b'mod partikolari li jiggwidaw lill-intrapriżi tal-industrija ħafifa biex jiksbu kompetittività internazzjonali (60). Għas-settur taċ-ċeramika, dan jistipula dispożizzjonijiet dettaljati ħafna dwar l-iżvilupp tal-prodotti. Fost l-oħrajn, b'rabta mal-prodotti tal-pożati u r-reċipjenti għal fuq il-mejda u tal-oġġetti tal-kċina taċ-ċeramika, l-Istat jordna “l-iżvilupp bi prijorità ta' prodotti tal-konsum b'riżorsi baxxi bħall-porċellana fina ta' grad għoli, porċellana b'livell għoli ta' kwarz, porċellana biż-żieda ta' terra, porċellana b'livell għoli ta' feldspar, u prodotti ekoloġiċi taċ-ċeramika għad-dar mingħajr dissoluzzjoni qawwija ta' metall; jissaħħu l-kapaċitajiet tal-intrapriżi għall-innovazzjoni u għat-tfassil tal-produzzjoni; jiżdied il-valur miżjud tal-prodotti; jissaħħu l-legat u l-iżvilupp tat-tekniki tradizzjonali taċ-ċeramika artistika; jiġu żviluppati prodotti fini taċ-ċeramika artistika ta' prijorità; jiġu żviluppati materjali b'purità għolja, ultrafini taċ-ċeramika u ta' prijorità bi prestazzjonijiet straordinarji bħal materjali b'saħħa kbira, b'reżistenza għolja, li jifilħu għal temperatura għolja, reżistenti għall-korrużjoni, reżistenti għal xokkijiet termali, reżistenti għal metall imdewweb eċċ, materjali għall-iskambju tas-sħana f'ċeramika bi prestazzjonijiet għolja, materjali għal membrani ġodda taċ-ċeramika bi prestazzjoni għolja, materjali taċ-ċeramika tad-dar ta' kwalità għolja.” (61) Fih ukoll dispożizzjonijiet rigward l-attivitajiet ta' esportazzjoni tal-kumpaniji: “[…] Il-ħakma attiva ta' swieq ġodda u emerġenti bħal-Lvant Nofsani, ir-Russja, l-Afrika, l-Ewropa, ix-Xlokk tal-Asja, il-Punent tal-Asja, l-Amerka t'Isfel, l-Amerka Ċentrali, eċċ.”; “it-tisħiħ tal-kooperazzjoni internazzjonali fil-kapaċità tal-produzzjoni, l-appoġġ għall-intrapriżi ta' ditti biex ‘jilħqu’ [swieq barranin], it-twaqqif ta' ċentri loġistiċi u ta' ċentri ta' distribuzzjoni fi swieq kbar tal-bejgħ,[…]” (62). Bħala waħda mill-miżuri għall-implimentazzjoni tal-għanijiet imsemmija hawn fuq, il-Pjan jistipula l-istrumenti Ċiniżi li jimmaniġġjaw id-dħul fis-suq – b'mod partikolari l-leġiżlazzjoni li tirrestrinġi l-investimenti f'ċerti setturi: “Il-Kunsill tal-Istat għandu jistabbilixxi b'mod ċar, fil-forma ta' lista, l-industriji, l-oqsma, is-setturi kummerċjali li fihom l-operazzjonijiet ta' investiment huma projbiti jew ristretti.” Barra minn hekk, l-Istat jelenka fil-Pjan firxa ta' miżuri ta' appoġġ li se tkun disponibbli biex jiġu sostnuti s-setturi kkonċernati (għaldaqstant anki l-produzzjoni tal-oġġetti taċ-ċeramika li jintużaw fuq il-mejda u fil-kċina) bħal, fost l-oħrajn, fondi ta' innovazzjoni, self preferenzjali, inċentivi għall-esportazzjoni, trasferimenti finanzjarji, ħelsien mit-taxxa, ħelsien mill-kost tal-użu tal-art jew skemi ta' stabbilizzazzjoni tal-impjiegi. L-evidenza fil-fajl ipprovdut fit-talba tal-Applikant, u bbażata fuq ir-Rapporti Annwali ta' diversi kumpaniji li jagħmlu oġġetti taċ-ċeramika li jintużaw fuq il-mejda u fil-kċina tinkludi eżempji tat-tali miżuri ta' sostenn (63).

(82) L-intervent tal-GOC fis-settur tal-oġġetti taċ-ċeramika li jintużaw fuq il-mejda u fil-kċina ma jidhirix biss mill-Pjan ċentrali deskritt hawn fuq, iżda anki minn firxa sħiħa ta' dokumenti ta' ppjanar minn fuq għal isfel maħruġa fil-livelli kollha – minn nazzjonali sa munċipali. Eżempju speċifiku hu l-Provinċja ta' Guangdong, li tospita l-ogħla numru ta' produtturi esportaturi li kkooperaw f'din l-investigazzjoni, u tirrappreżenta l-akbar produzzjoni ta' oġġetti taċ-ċeramika fiċ-Ċina (64). F'din il-Provinċja, bejn l-2016 u l-2018 is-settur kien irregolat minn Pjan reġjonali - il-pjan ta' azzjoni dwar it-triq għat-trasformazzjoni u għall-aġġornar tat-teknoloġija tal-industrija taċ-ċeramika ta' Guangdong (minn hawn 'il quddiem il-“Pjan ta' Azzjoni ta' Guangdong”) (65). F'konformità mad-dokumenti ta' ppjanar ċentrali, il-Pjan ta' Azzjoni ta' Guangdong jistipula b'mod partikolari, fost l-objettivi ewlenin tiegħu, “l-ottimizzazzjoni kontinwa tal-istrutturi industrijali: [permezz taż-]żieda sinifikanti [tas-]sehem ta' […] prodotti b'valur miżjud għoli; il-[bini] ta' mill-anqas żewġ bażijiet ta' dimostrazzjoni nazzjonali għal mudell ġdid ta' industrijalizzazzjoni; [it-]trawwim [ta'] tal-anqas: żewġ raggruppamenti industrijali ta' aktar minn RMB 50 biljun, 1-2 intrapriżi (gruppi) b'introjtu annwali min-negozju prinċipali ta' aktar minn RMB 10 biljun, u 40 intrapriża b'introjtu annwali min-negozju prinċipali ta' aktar minn RMB 1 biljun.” (66) It-tali Pjan ta' Azzjoni jordna wkoll “it-titjib tal-livell ta' żvilupp industrijali”, fost l-oħrajn: billi “jiġu ottimizzati r-raggruppamenti industrijali: billi jkompli jitħaffef il-bini ta' bażijiet tal-produzzjoni taċ-ċeramika bħal Foshan, Chaozhou, Meizhou u Qingyuan”, billi “[Tiġi] estiża l-katina ta' valur tal-industrija: bl-integrazzjoni attiva fil-katina ta' valur tal-industrija taċ-ċeramika globali,” [u] “bil-parteċipazzjoni attiva fl-iskambji u fil-kooperazzjoni internazzjonali: billi [jsir] użu sħiħ minn żewġ tipi ta' riżorsi (67) u minn żewġ tipi ta' swieq (68), bl-implimentazzjoni tal-istrateġija ta' espansjoni barra mill-pajjiż (go-out strategy), bit-titjib tal-kompetittività internazzjonali tal-industrija.” (69) Il-Pjan ta' Azzjoni ta' Guangdong, filwaqt li jsegwi l-linji tat-13-il FYP ċentrali dwar l-Industriji Ħfief, jistabbilixxi gwida mmirata b'mod speċifiku għall-iżvilupp tal-prodotti li għandha tiġi adottata mill-produtturi taċ-ċeramika ta' Guangdong: “Fir-rigward taċ-ċeramika (artistika) għad-dar: l-iżvilupp ta' settijiet ta' livell għoli u kompluti ta' prodotti kif ukoll ċeramika għad-dar mibdula fi prodotti tal-arti u ċeramika artistika mibdula fi prodotti tad-dar; l-iżvilupp konġunt ta' materjali bħal ċeramika tal-ħġieġ, porċellana msaħħa, kina fina, porċellana tal-manjeżja, porċellana b'livell għoli ta' kwarz, enamel ta' grad għoli, eċċ; l-iżvilupp ta' żilġiet fini tal-kulur.” (70) Fl-aħħar mill-aħħar, il-Pjan ta' Azzjoni jistabbilixxi distribuzzjoni speċifika tar-rwoli fir-rigward tal-implimentazzjoni tad-dispożizzjonijiet tiegħu, filwaqt li jassenja dawn il-kompiti ta' eżekuzzjoni, b'mod partikolari: għall-Kummissjoni Ekonomika u tat-Teknoloġija tal-Informazzjoni tal-Provinċja fit-“teħid tar-riedni fil-koordinazzjoni u fl-iggwidar tat-trasformazzjoni u tal-aġġornament tal-industrija taċ-ċeramika fil-provinċja kollha”, għad-Dipartiment tal-Ħarsien tal-Ambjent tal-Provinċja fis-“superviżjoni u fl-iggwidar tal-awtoritajiet lokali għall-ħarsien tal-ambjent li, skont il-liġi, jipproċedu għall-evalwazzjoni u għall-approvazzjoni tal-ħarsien tal-ambjent, għall-awtorizzazzjoni tal-ħarsien tal-ambjent u għas-superviżjoni u għall-ġestjoni ambjentali ta' kuljum ta' proġetti tal-industrija taċ-ċeramika,”, għad-Dipartimenti tal-art u tar-riżorsi, tal-finanzi, tat-tassazzjoni u tal-enerġija elettrika tal-Provinċja fit-“twettiq ta' dmirijiethom biex jiżguraw li l-politiki rilevanti jkunu implimentati kif xieraq”, u għal kull awtorità kompetenti tal-belt għall-ekonomija u għat-teknoloġija tal-informazzjoni fl-“iżgurar tal-koordinazzjoni u tal-kooperazzjoni msaħħa tad-dipartimenti rilevanti kif ukoll il-ġestjoni konġunta, biex jiġi żgurat li l-proġetti ta' trasformazzjoni u ta' aġġornat tal-intrapriżi ewlenin jitwaqqfu minnfih, skont l-iskeda ppjanata.” (71)

(83) Kif muri fil-premessa ta' qabel rigward il-Provinċja ta' Guangdong, il-ġestjoni tas-settur taċ-ċeramika fil-Provinċja tinżel sal-aktar livell lokali. Bħala eżempju, il-produtturi ta' oġġetti taċ-ċeramika fil-Belt ta' Chaozhou - wieħed mis-siti ta' produzzjoni taċ-ċeramika ewlenin (72) (imsemmi fil-Pjan ta' Azzjoni ta' Guangdong) - huma marbuta li jirrispettaw il-pjan settorjali lokali wkoll: il-Pjan Direzzjonali u l-Pjan ta' Azzjoni tal-Belt ta' Chaozhou għat-Trasformazzjoni u għall-Aġġornament Teknoloġiku tas-Settur taċ-Ċeramika (73) (minn hawn 'il quddiem imsejjaħ il-Pjan ta' Azzjoni ta' Chaozhou), li minnu nnifsu jissodisfa l-ittra ta' pjan industrijali ġenerali għall-belt (it-13-il FYP għall-Iżvilupp Ekonomiku u Soċjali tal-Belt ta' Chaozhou) (74). Il-Pjan ta' Azzjoni ta' Chaozhou b'mod partikolari ta struzzjonijiet speċifiċi dwar x'għandha tikseb il-belt f'termini tal-istruttura u tal-produzzjoni industrijali – l-għanijiet kienu jikkonsistu, pereż. f'li l-belt tospita ta' tal-anqas ħames produtturi b'valur tal-produzzjoni annwali ta' aktar minn RMB 500 miljun jew tal-anqas għaxar kumpaniji li jiġu kkwotati fis-suq tal-istokks (bl-appoġġ ta' miżuri speċjali tal-Istat (75)) sal-2018. Il-Pjan ta' Azzjoni ta' Chaozhou rregola wkoll l-għanijiet tal-belt f'termini tal-istruttura tal-prodotti: sa tmiem il-perjodu ta' ppjanar, tal-anqas 10 % tal-intrapriżi l-kbar kellhom jużaw teknoloġija għolja, filwaqt li s-sehem ta' prodotti introdotti ġodda kien ikollu jgħodd għal tal-anqas 10 % mill-fatturat (76).

(84) Chaozhou mhix l-unika belt fejn l-operazzjonijiet tal-kumpaniji huma soġġetti għall-ippjanar tal-Istat: il-manifatturi taċ-ċeramika fil-belt ta' Foshan, bażi kbira oħra ta' produzzjoni taċ-ċeramika msemmija fil-Pjan ta' Azzjoni ta' Guangdong, huma soġġetti għall-Pjan tal-Muniċipalità ta' Foshan għall-iżvilupp ta' industrija moderna taċ-ċeramika 2010-2020 (“il-Pjan ta' Foshan”) (77). Skont id-dokument imsemmi l-aħħar, l-industrija lokali trid tissawwar mill-ġdid “skont il-prinċipju ta' appoġġ ta' numru kbir ta' intrapriżi, ta' trasformazzjoni u ta' aġġornar ta' ċerti intrapriżi, ta' trasformazzjoni u ta' eliminazzjoni ta' numru ta' intrapriżi”, filwaqt li tiġi żgurata t-trasformazzjoni gradwali tal-industrija taċ-ċeramika kurrenti minn industrija ta' livell baxx għal waħda ta' livell għoli (78). Il-Pjan ta' Foshan stabbilixxa firxa gradwali ta' miri kwantitattivi u kwalitattivi tal-produzzjoni għall-kumpaniji lokali: sal-2012 “iż-żamma tal-iżvilupp kostanti u tat-tkabbir moderat tal-industrija biex jintlaħqu t-RMB 72 biljun; jiġi żgurat li jkun hemm 10 intrapriżi li l-valur tal-produzzjoni annwali tagħhom jaqbeż il-RMB 1 biljun; gradwalment għandhom ifeġġu industriji taċ-ċeramika tal-kostruzzjoni, taċ-ċeramika sanitarja, taċ-ċeramika artistika, ta' ċeramika speċjali u dawk kreattivi taċ-ċeramika ta' livell għoli”; sal-2015 “iż-żamma tal-iżvilupp kostanti u tat-tkabbir moderat tal-industrija biex tilħaq it-RMB 80 biljun; jiġi żgurat li jkun hemm żewġ intrapriżi li l-valur tal-produzzjoni annwali tagħhom jaqbeż iż-RMB 2 biljun u 15-il intrapriża li l-valur tal-produzzjoni annwali tagħhom jaqbeż il-RMB 1 biljun; [u] is-sehem relattiv tal-industriji taċ-ċeramika tal-kostruzzjoni, taċ-ċeramika sanitarja, taċ-ċeramika artistika, taċ-ċeramika speċjali u tal-industriji kreattivi taċ-ċeramika fl-industrija kumplessiva taċ-ċeramika għandu jiżdied b'mod sinifikanti.”; filwaqt li fit-terminu medju u fit-tul (2016-2020), f'konformità mal-pjan ta' Foshan: “il-volum tal-produzzjoni għandu jżomm il-pożizzjoni fuq quddiem nett taċ-Ċina fl-industrija taċ-ċeramika kif ukoll sehem importanti tal-industrija taċ-ċeramika tad-dinja [u] indikaturi bħall-valur u l-volum tal-produzzjoni ġenerali taċ-ċeramika, il-profitt, il-proporzjon tan-nefqa fuq ir-R&Ż, il-kontenut ekonomiku ġenerali, eċċ. għandhom jilħqu livell relattivament għoli, biex jiġi żgurat li Foshan effettivament issir il-belt kapitali taċ-ċeramika' tad-dinja.” (79)

(85) Il-Kummissjoni kkunsidrat li l-ġabra msemmija hawn fuq ta' evidenza rigward is-settur tal-oġġetti taċ-ċeramika li jintużaw fuq il-mejda u fil-kċina kien biżżejjed biex jitqies li l-politiki jew il-miżuri pubbliċi jinfluwenzaw il-forzi tas-suq ħieles fis-settur taċ-ċeramika.

(86) Fi kwalunwke każ, rigward id-distorsjonijiet fil-materja prima, is-CCCLA allegat li ma kienet teżisti ebda distorsjoni fil-materja prima użata fil-produzzjoni tal-prodott taħt rieżami. Is-CCCLA ma pprovidet ebda evidenza li ssostni l-allegazzjoni tagħha. Il-Kummissjoni tinnota li filwaqt li hi ma kinitx meħtieġa tagħmel analiżi bħal din fir-rigward tal-materja prima użata fil-produzzjoni tal-prodott taħt rieżami biex tistabbilixxi li l-ordnijiet pubbliċi jaffettwaw il-forzi tas-suq ħieles fis-settur tal-oġġetti li jintużaw fuq il-mejda, hi sabet numru enormi ta' dokumenti u ta' miżuri tal-ordnijiet pubbliċi li għandhom il-potenzjal li jinfluwenzaw il-libertà tal-forzi tas-suq fis-suq tal-materja prima użata fil-produzzjoni ta' oġġetti taċ-ċeramika li jintużaw fuq il-mejda u fil-kċina.

(87) Fir-rigward tal-kwarz (kodiċi SA 250510), li jintuża ħafna mill-industrija taċ-ċeramika fiċ-Ċina, il-pjan komprensiv ta' Jiangxi (80) għar-riżorsi minerali 2016-2020 (81) jelenka l-kwarz mitħun fi trab bħala wieħed mill-minerali soġġetti għall-ġestjoni tal-politika tal-Istat, b'mod partikolari wieħed li għalih iridu jiżdiedu s-sigurtà tal-provvista u l-kapaċità tal-provvista (82). It-trab tal-kwarz hu inkluż ukoll fil-mekkaniżmu ta' regolamentazzjoni kwantitattiva tal-Istat għall-iżvilupp u għall-użu bħala wieħed mill-minerali li l-estrazzjoni u l-iżvilupp tiegħu għandhom jitħeġġu (83). Ir-ramel tal-kwarz għaċ-ċeramika jissemma wkoll fit-13-il FYP Nazzjonali dwar ir-Riżorsi Nazzjonali 2016-2020 (84) bħala wieħed mill-minerali li għalihom japplikaw kriterji dwar id-daqs minimu għall-ftuħ ta' minjieri (85).

(88) Fir-rigward tal-bentonit (kodiċi SA 250810), materja prima oħra użata f'ċerti proċessi tal-manifattura tal-oġġetti taċ-ċeramika li jintużaw fuq il-mejda u fil-kċina, il-pjan komprensiv ta' Jiangxi għar-riżorsi minerali (ara aktar 'il fuq) jelenkah bħala wieħed mill-minerali li għalihom l-iżvilupp u l-esplorazzjoni jridu jitħaffu “biex il-vantaġġ tar-riżorsa jissarraf f'vantaġġ ekonomiku mill-aktar fis possibbli” (86).

(89) Fir-rigward tal-pigmenti (kodiċi SA 320710), li jintużaw ħafna fil-produzzjoni ta' oġġetti taċ-ċeramika li jintużaw fuq il-mejda u fil-kċina, dawn jissemmew fil-Pjan ta' żvilupp għall-kapaċitajiet tal-industrija, tat-teknoloġija u tal-innovazzjoni (2016-2020), (87) bħala waħda mill-oqsma ta' żvilupp ta' prijorità tal-industrija petrokimika u kimika, bl-Istat li jordna fil-pjan biex “tiġi żgurata l-produzzjoni sostnuta ta' madwar 1 000 tunnellata pigmenti tal-ftaloċjanina, pigmenti organiċi eteroċikliċi u tipi oħra ta' pigmenti organiċi” (88).

(90) Fir-rigward tal-ġipsum (kodiċi SA 252010), din il-materja prima tissemma fit-13-il FYP nazzjonali dwar ir-riżorsi minerali (ara aktar 'il fuq) bħala wieħed mill-minerali li għalihom japplikaw kriterji dwar id-daqs minimu għall-ftuħ ta' minjieri (89).

(91) Finalment, il-kawlina (kodiċi SA 2507), li tikkostitwixxi waħda mill-materji primi ewlenin fil-produzzjoni ta' oġġetti taċ-ċeramika li jintużaw fuq il-mejda u fil-kċina, hi koperta minn diversi dokumenti ta' ppjanar reġjonali u lokali li jindirizzaw il-ġestjoni tal-estrazzjoni u tal-produzzjoni. B'mod partikolari, il-Pjan dwar ir-Riżorsi Minerali tal-Provinċja ta' Guangxi (90) (2016-2020) (91) jistabbilixxi dispożizzjonijiet rigward il-Bażi Industrija tar-Riżorsi tal-Kawlina f'Hepu, u dan jimplika “l-espansjoni tal-estrazzjoni tal-ħamrija tal-kawlina ta' Hepu, it-titjib tal-kapaċità u tal-livell ta' proċessar fil-fond tal-kawlina, u l-iffokar fuq l-iżvilupp taċ-ċeramika tal-kostruzzjoni, sanitarja, għad-dar u artistika, tal-industrija tal-kawlina għall-karta u għat-tpinġija, u ż-żieda ulterjuri tal-valur miżjud tal-prodotti minerali; sal-2020, l-istabbiliment ta' qafas bi tmien intrapriżi ċentrali sa għaxra għall-ipproċessar fil-fond tal-kawlina, u t-trasformazzjoni taż-żona ta' Hepu f'bażi ta' produzzjoni ewlenija tal-kawlina fuq livell nazzjonali.” (92) Dan fih ukoll dispożizzjonijiet immirati lejn it-tiswir tal-istrutturi u tal-kapaċità tal-estrazzjoni industrijali, inkluż fir-rigward tal-provvista tal-kawlina: “Skont il-ħtiġijiet tal-iżvilupp ekonomiku u soċjali, aħna nippromwovu bis-saħħa l-iżvilupp ta' karatteristiċi speċifiċi, ta' vantaġġi u ta' industriji tar-riżorsi minerali emerġenti. L-enfasi fuq minerali bħal […], il-kawlina, […], filwaqt li jitqiesu l-kundizzjonijiet tar-riżorsi, f'oqsma b'kapaċità ta' relevanza ambjentali b'saħħitha u b'faċilitajiet komprensivi ta' appoġġ, aħna għandna nippromwovu l-bini ta' minjieri kbar u medji b'kompetittività fis-suq, niżguraw il-konċentrazzjoni tal-industrija u l-iżvilupp skont skala b'mod effettiv biex intejbu l-livell tal-kapaċità tal-provvista, l-estrazzjoni u tal-użu tal-minerali ewlenin” (93). Finalment, il-Pjan jirregola l-kapaċitajiet minimi tal-produzzjoni għall-kumpaniji tal-estrazzjoni billi jistabbilixxi volumi minimi tal-estrazzjoni skont il-kategorija tal-kumpaniji, inkluż għall-produzzjoni tal-kawlina (94).

(92) Is-suq għall-produzzjoni tal-kawlina hu kopert ukoll mill-Pjan dwar ir-Riżorsi Minerali tal-Provinċja ta' Guangdong (2016-2020) (95), li hu ta' importanza partikolari, peress li l-Provinċja ta' Guangdong hi importanti għall-produzzjoni taċ-ċeramika (ara l-premessa (82)). B'mod simili għall-Pjan dwar il-Provinċja ta' Guangxi deskritt hawn fuq, il-Pjan ta' Guangdong jipproponi diversi dispożizzjonijiet rigward il-ġestjoni u l-ippjanar tal-estrazzjoni u tal-produzzjoni tal-minerali, inkluż fir-rigward tal-kawlina. B'mod partikolari, fost il-kunċetti ta' gwida tiegħu, dan jistabbilixxi: “(…) jitħaffu l-azzjonijiet u l-miri strateġiċi biex jiġi żgurat avvanz qawwi fir-rigward tal-prospettar tal-minerali, it-titjib tal-pjanijiet ta' esplorazzjoni, ta' estrazzjoni u ta' protezzjoni tar-riżorsi” jew it-“tfassil ulterjuri ta' riformi strutturali min-naħa tal-provvista” (96).

(93) Bħal fil-każ tal-produzzjoni tal-oġġetti taċ-ċeramika li jintużaw fuq il-mejda u fil-kċina, id-dokumenti ta' ppjanar rigward il-kawlina jestendu mill-provinċja kkonċernata sal-livell muniċipali. Bħala eżempju, il-belt ta' Beihai, fil-Provinċja ta' Guangxi (ara aktar 'il fuq), għandha l-pjan tagħha stess dedikat għall-ġestjoni tar-riżorsi minerali (97), li fih dispożizzjonijiet dwar l-estrazzjoni u l-produzzjoni tal-kawlina. B'mod partikolari, għan-nisġa industrijali tal-belt dan il-pjan jistabbilixxi l-miri ta' estrazzjoni, ta' produzzjoni u ta' użu li ġejjin għar-riżorsi minerali: “sal-2020, l-iżgurar tal-iżvilupp ekonomiku kostanti tal-industrija tal-estrazzjoni tal-belt sħiħa, l-iżgurar li l-industrija tal-minerali tilħaq l-RMB 450 miljun f'valur tal-produzzjoni u volum tal-produzzjoni ta' minerali ta' 9 miljun tunnellata,” u l-għanijiet industrijali li ġejjin, inkluż għall-kawlina u għar-ramel tal-kwarz: “fuq il-bażi tal-kapaċità tal-estrazzjoni eżistenti, enfasi fuq l-estrazzjoni u l-użu tal-kawlina u tar-ramel tal-kwarz biex jintużaw għall-ħġieġ [u] jitwaqqfu l-akbar bażi ta' proċessar, ta' importazzjoni u ta' esportazzjoni ta' Guangxi għall-kawlina (fuħħar taċ-ċeramika), għar-ramel tal-kwarz b'purità għolja u għal prodotti minerali mhux ferrużi oħra, l-akbar bażi tal-manifattura taċ-ċeramika, u l-akbar bażi tal-produzzjoni tas-siment.” (98) Il-Pjan ifassal ukoll miri għall-2025, inkluż għaż-żidiet fl-użu u fil-produzzjoni: “L-iżvilupp bis-saħħa tal-estrazzjoni u tal-użu ta' materjali mhux ferrużi u tal-kostruzzjoni; l-enfasi fuq l-iżvilupp tal-industriji tal-proċessar fil-fond bħall-kawlina, ir-ramel tal-kwarz li għandu jintuża għall-ħġieġ, eċċ; l-istinkar biex jiġi żgurat li l-industrija minerali tilħaq is-RMB 600 miljun f'valur tal-produzzjoni sal-2025;[…]; l-espansjoni u l-industrijalizzazzjoni effettivi u sinifikanti tal-estrazzjoni; iż-żieda sinifikanti fl-użu ekonomiku u intensiv tar-riżorsi minerali”. B'mod partikolari dan jindika wkoll l-għan ċar tal-awtoritajiet lokali, li hu li “jiksbu ġestjoni komprensiva tal-industrija tal-minerali.” (99) Wieħed mill-elementi li fuqhom hi msejsa din il-politika ta' ġestjoni hija r-regolamentazzjoni tal-istruttura u tal-produzzjoni tal-industrija lokali: “Id-determinazzjoni ta' żona tal-estrazzjoni prinċipali waħda għall-belt sħiħa: Żona tal-estrazzjoni importanti tal-kawlina f'Hepu, li tkopri 542,49km2. F'din iż-żona tal-estrazzjoni prinċipali bħalissa hemm 6 minjieri kbar tal-kawlina. Sal-2020, l-għadd ta' minjieri tal-kawlina f'din iż-żona tal-estrazzjoni prinċipali għandu jkun ikkontrollat billi jinżamm għal tmienja jew anqas u d-daqs tal-produzzjoni għandu jkun kbir jew medju. Fost it-tmien żoni previsti, seba' żoni diġà ġew delineati, u waħda għadha trid tiġi delineata.” (100)

(94) Kif muri fid-Dokumenti tal-ippjanar imsemmija aktar 'il fuq, jidher li l-GOC jiggwida l-iżvilupp tas-settur tal-pożati u r-reċipjenti għal fuq il-mejda u tal-oġġetti tal-kċina taċ-ċeramika skont firxa wiesgħa ta' għodod tal-politika u ta' direttivi li huma relatati, fost l-oħrajn: mal-kompożizzjoni u r-ristrutturar tas-suq, mal-materja prima, mal-investiment, mal-ġestjoni tal-kapaċità, mal-medda ta' prodotti, mal-post ġeografiku, mat-titjib, eċċ. Permezz ta' dawn il-mezzi u ta' oħrajn, il-GOC jidderieġi u jikkontrolla firxa sħiħa ta' aspetti fl-iżvilupp u fil-funzonament tas-settur (101). Il-problema attwali ta' kapaċità eċċessiva fis-settur tal-oġġetti taċ-ċeramika li jintużaw fuq il-mejda u fil-kċina, kif deskritta fit-taqsima 3.3.1 hawn taħt, hija bla dubju l-aktar illustrazzjoni ċara tal-implikazzjonijiet tal-politiki tal-GOC u tad-distorsjonijiet li jirriżultaw (102).

(95) Kollox ma' kollox, il-Kummissjoni stabbilixxiet li l-GOC għandu ordnijiet pubbliċi fis-seħħ li jinfluwenzaw il-forzi tas-suq ħieles fis-settur tal-oġġetti taċ-ċeramika li jintużaw fuq il-mejda u fil-kċina, inkluża l-materja prima użata f'dak is-settur.

3.2.2.6. Distorsjonijiet sinifikanti skont ir-raba' inċiż tal-Artikolu 2(6a)(b) tar-Regolament bażiku: in-nuqqas, l-applikazzjoni diskriminatorja jew l-infurzar inadegwat tal-liġijiet tal-falliment, tal-kumpaniji jew tal-proprjetà

(96) Skont l-informazzjoni fil-fajl, is-sistema Ċiniża tal-falliment mhijiex adegwata biex tilħaq l-objettivi ewlenin tagħha stess, bħal dawk ta' saldu ġust tal-pretensjonijiet u tad-djun u ta' salvagwardja tad-drittijiet u tal-interessi legali tal-kredituri u tad-debituri. Dan jidher li hu msejjes fil-fatt li filwaqt li l-liġi Ċiniża dwar il-falliment tiddependi b'mod formali fuq prinċipji li huma simili għal dawk applikati fil-liġijiet korrispondenti f'pajjiżi oħra barra ċ-Ċina, is-sistema Ċiniża hi kkaratterizzata minn nuqqas ta' infurzar sistematiku. L-għadd ta' fallimenti jibqa' notorjament baxx fir-rigward tad-daqs tal-ekonomija tal-pajjiż, mhux l-inqas minħabba li l-proċedimenti ta' insolvenza jbatu minn għadd ta' nuqqasijiet, li effettivament jiffunzjonaw bħala diżinċentiv għall-preżentazzjonijiet ta' fallimenti. Barra minn hekk, ir-rwol tal-Istat fil-proċedimenti ta' insolvenza għadu wieħed b'saħħtu u attiv, li spiss ikollu influwenza diretta fuq l-eżitu tal-proċedimenti (103).

(97) Barra minn hekk, in-nuqqasijiet tas-sistema tad-drittijiet ta' proprjetà huma partikolarment ovvji fir-rigward tas-sjieda tad-drittijiet tal-art u tal-użu tal-art fiċ-Ċina (104). L-art kollha hija proprjetà tal-Istat Ċiniż (art rurali ta' proprjetà kollettiva u art urbana tal-Istat). L-allokazzjoni tagħha tibqa' dipendenti biss fuq l-Istat. Hemm dispożizzjonijiet legali li għandhom l-għan li jallokaw drittijiet għall-użu tal-art b'mod trasparenti u bi prezzijiet tas-suq, pereżempju, billi jintroduċu proċeduri ta' offerti. Madankollu, dawn id-dispożizzjonijet ma jiġux rispettati b'mod regolari, fejn ċerti akkwirenti jiksbu l-art tagħhom mingħajr ħlas jew b'rati aktar baxxi mir-rati tas-suq (105). Barra minn dan, l-awtoritajiet spiss isegwu għanijiet politiċi speċifiċi, inkluż l-implimentazzjoni tal-pjanijiet ekonomiċi, meta jkunu qed jallokaw l-art (106).

(98) Għalhekk, jidher li l-liġijiet Ċiniżi dwar il-fallimenti u l-proprjeta ma jaħdmux kif suppost, u li dan jirriżulta f'distorsjonijiet meta ditti insolventi jkunu qed jinżammu fil-wiċċ u meta jiġu allokati d-drittijiet tal-użu tal-art fir-RPĊ. Dawn il-liġijiet japplikaw ukoll fir-rigward tal-produzzjoni ta' oġġetti taċ-ċeramika li jintużaw fuq il-mejda u fil-kċina. Barra minn hekk, il-Kummissjoni diġà stabbilixxiet fl-imgħoddi li s-settur ibbenefika minn operazzjonijiet tad-drittijiet tal-użu tal-art, li kienu soġġetti għal distorsjonijiet mill-Istat (107).

(99) Fid-dawl ta' dan li ntqal hawn fuq, il-Kummissjoni kkonkludiet li kien hemm applikazzjoni diskriminatorja jew infurzar inadegwat tal-liġijiet dwar il-fallimienti u l-proprjetà fis-settur tal-oġġetti taċ-ċeramika li jintużaw fuq il-mejda u fil-kċina.

3.2.2.7. Distorsjonijiet sinifikanti skont il-ħames inċiż tal-Artikolu 2(6a)(b) tar-Regolament bażiku: il-kostijiet tal-pagi soġġetti għal distorsjoni

(100) Sistema ta' pagi bbażati fuq is-suq ma tistax tiżviluppa kompletament fiċ-Ċina minħabba li l-ħaddiema u l-impjegaturi huma mxekkla fid-drittijiet tagħhom għal organizzazzjoni kollettiva. Iċ-Ċina ma rratifikatx għadd ta' konvenzjonijiet essenzjali tal-Organizzazzjoni Internazzjonali tax-Xogħol (ILO, International Labour Organisation), b'mod partikolari dawk dwar il-libertà ta' assoċjazzjoni u dwar in-negozjar kollettiv (108). Skont il-liġi nazzjonali, hemm organizzazzjoni tat-trejdunjins waħda biss li hija attiva. Madankollu, din l-organizzazzjoni mhijiex indipendenti mill-awtoritajiet tal-Istat u l-involviment tagħha fin-negozjar kollettiv u fil-protezzjoni tad-drittijiet tal-ħaddiema għadu rudimentali (109). Barra minn hekk, il-mobbiltà tal-forza tax-xogħol Ċiniża hija ristretta mis-sistema ta' reġistrazzjoni tal-unitajiet domestiċi, li tillimita l-aċċess għall-firxa sħiħa tal-benefiċċji tas-sigurtà soċjali u ta' benefiċċji oħrajn għar-residenti lokali ta' żona amministrattiva partikolari. Dan tipikament jirriżulta f'ħaddiema li ma jkollhomx ir-reġistrazzjoni tar-residenza lokali u jsibu ruħhom f'pożizzjoni ta' impjieg vulnerabbli u jirċievu introjtu aktar baxx mid-detenturi tar-reġistrazzjoni tar-residenza (110). Dawn is-sejbiet iwasslu għad-distorsjoni tal-kostijiet tal-pagi fiċ-Ċina.

(101) Kif intqal hawn fuq, il-kostijiet lavorattivi jirrappreżentaw sehem sinifikanti mill-kost tal-produzzjoni tal-prodott taħt rieżami, peress li dan hu proċess li jirrekjedi ħafna ħaddiema. Is-settur taċ-ċeramika, li jinkludi l-produzzjoni ta' oġġetti li jintużaw fuq il-mejda hu soġġett għas-sistema legali dwar ix-xogħol taċ-Ċina li ġiet deskritta. Għaldaqstant, is-settur imsemmi l-aħħar hu affettwat mid-distorsjonijiet tal-kostijiet tal-pagi kemm direttament (meta jkun qed jagħmel il-prodott ikkonċernat) kif ukoll indirettament (meta jkollu aċċess għall-kapital jew inputs minn kumpaniji soġġetti għall-istess sistema tax-xogħol fiċ-Ċina).

(102) Fuq il-bażi ta' dan li ntqal hawn fuq, il-Kummissjoni kkonkludiet li l-kostijiet tal-pagi kienu distorti fis-settur tal-oġġetti taċ-ċeramika li jintużaw fuq il-mejda u fil-kċina.

3.2.2.8. Distorsjonijiet sinifikanti skont is-sitt inċiż tal-Artikolu 2(6a)(b) tar-Regolament bażiku: l-aċċess għall-finanzi mogħtija minn istituzzjonijiet li jimplimentaw objettivi ta' ordni pubbliku jew li b'xi mod ieħor ma jaġixxux indipendentement mill-Istat

(103) L-aċċess għall-kapital għal atturi korporattivi fiċ-Ċina huwa soġġett għal diversi distorsjonijiet.

(104) L-ewwel nett, is-sistema finanzjarja Ċiniża hi kkaratterizzata mill-pożizzjoni b'saħħitha tal-banek tal-Istat (111) li, meta jagħtu aċċess għal finazjament, iqisu kriterji oħra minbarra l-vijabbiltà ekonomika ta' proġett. B'mod simili għall-SOEs mhux finanzjarji, il-banek jibqgħu marbutin mal-Istat mhux biss permezz tas-sjieda iżda wkoll permezz ta' azzjonijiet personali (l-ogħla diriġenti tal-istituzzjonijiet finanzjarji tal-Istat fl-aħħar mill-aħħar jinħatru mis-CCP) (112) u, għal darb'oħra eżatt bħal fil-każ tal-SOEs mhux finanzjarji, il-banek jimplimentaw b'mod regolari ordnijiet pubbliċi mfassla mill-gvern. Meta jagħmlu dan, il-banek jikkonformaw ma' obbligu legali li jmexxu n-negozju tagħhom f'konformità mal-ħtiġijiet tal-iżvilupp ekonomiku u soċjali nazzjonali u skont il-gwida tal-politiki industrijali tal-Istat (113). Dan jiġi amplifikat permezz ta' regoli eżistenti addizzjonali, li jmexxu l-finanzi f'setturi li l-gvern jagħżel bħala mħeġġa jew li b'xi mod ieħor huma importanti (114).

(105) Filwaqt li huwa rikonoxxut li diversi dispożizzjonijiet legali jirreferu għall-ħtieġa li jiġu rrispettati l-imġiba bankarja normali u r-regoli prudenzjali bħall-ħtieġa li tiġi eżaminata l-affidabbiltà kreditizja tal-mutwatarju, l-evidenza kbira, inklużi s-sejbiet li saru fl-investigazzjonijiet għad-difiża tal-kummerċ, tissuġġerixxi li dawn id-dispożizzjonijiet għandhom biss rwol sekondarju fl-applikazzjoni tad-diversi strumenti legali.

(106) Barra minn hekk, il-klassifikazzjonijiet tal-bonds u tal-kreditu ta' spiss jiġu distorti għal diversi raġunijiet, inkluż il-fatt li l-valutazzjoni tar-riskju hija influwenzata mill-importanza strateġika tad-ditta għall-gvern Ċiniż u s-saħħa ta' kwalunkwe garanzija impliċita mill-gvern. L-estimi jissuġġerixxu bil-qawwa li l-klassifikazzjonijiet tal-kreditu Ċiniżi sistematikament jikkorrispondu għal klassifikazzjonijiet internazzjonali aktar baxxi.

(107) Dan jirriżulta fi preġudizzju għas-self lil SOEs, ditti privati kbar u konnessi sewwa u ditti f'setturi industrijali ewlenin, li jimplika li d-disponibbiltà u l-kost tal-kapital mhumiex ugwali għall-atturi kollha fis-suq.

(108) It-tieni, il-kostijiet tas-self inżammu artifiċjalment baxxi sabiex jistimolaw it-tkabbir tal-investiment. Dan wassal għall-użu eċċessiv ta' investiment kapitali b'redditi dejjem aktar baxxi fuq l-investiment. Dan huwa muri mit-tkabbir riċenti fl-ingranaġġ korporattiv fis-settur tal-Istat, minkejja tnaqqis qawwi fil-profittabbiltà, li jissuġġerixxi li l-mekkaniżmi li jaħdmu fis-sistema bankarja ma jsegwux ir-reazzjonijiet kummerċjali normali.

(109) It-tielet nett, għalkemm il-liberalizzazzjoni nominali tar-rata tal-imgħax inkisbet f'Ottubru 2015, is-sinjali tal-prezzijiet għadhom mhumiex ir-riżultat tal-forzi tas-suq ħieles, iżda huma influwenzati minn distorsjonijiet ikkawżati mill-gvern. Tabilħaqq, is-sehem ta' self bir-rata ta' referenza jew taħtha għadu jirrappreżenta 45 % tas-self kollu u r-rikors għal kreditu mmirat jidher li żdied, billi dan is-sehem żdied notevolment mill-2015, minkejja l-kundizzjonijiet ekonomiċi li sejrin għall-agħar. Rati tal-imgħax artifiċjalment baxxi jirriżultaw fi prezzijiet baxxi u, konsegwentement, fl-użu eċċessiv tal-kapital.

(110) It-tkabbir kumplessiv tal-kreditu fiċ-Ċina jindika deterjorament tal-effiċjenza tal-allokazzjoni tal-kapital mingħajr l-ebda sinjal ta' ssikkar tal-kreditu li jkun mistenni f'ambjent tas-suq mingħajr distorsjoni. B'riżultat ta' dan, is-self improduttiv żdied malajr fis-snin riċenti. Quddiem sitwazzjoni ta' żieda tad-dejn f'riskju, il-gvern Ċiniż għażel li jevita l-inadempjenzi. Konsegwentement, il-kwistjonijiet ta' dejn mitluf ġew ittrattati permezz ta' dejn ta' riportament, sabiex b'hekk inħolqu l-hekk imsejħa kumpaniji “zombie”, jew permezz tat-trasferiment tas-sjieda tad-dejn (pereżempju permezz ta' fużjonijiet jew swaps ta' dejn għal ekwità), mingħajr ma neċessarjament titneħħa l-problema kumplessiva tad-dejn jew jiġu indirizzati l-kawżi ewlenin tagħha.

(111) Essenzjalment, minkejja l-passi meħuda riċentement sabiex jiġi lliberalizzat is-suq, is-sistema ta' kreditu korporattiva fiċ-Ċina hija affettwata minn kwistjonijiet u distorsjonijiet sistemiċi sinifikanti li jirriżultaw mir-rwol mifrux kontinwu tal-Istat fis-swieq tal-kapital.

(112) Il-produzzjoni tal-oġġetti taċ-ċeramika li jintużaw fuq il-mejda u fil-kċina jew il-fornituri tal-materja prima u ta' inputs oħra wkoll jibbenefikaw minn din is-sistema finanzjarja. B'mod partikolari, ċerti produtturi Ċiniżi tal-pożati u reċipjenti għal fuq il-mejda u tal-oġġetti tal-kċina taċ-ċeramika kienu rċivew appoġġ mill-Istat mhux konformi mas-suq fil-passat riċenti, li kellu l-karatteristiċi ta' appoġġ finanzjarju mogħti skont termini mhux kummerċjali (115). Għalhekk, dan l-appoġġ imsemmi l-aħħar u l-intervent ġenerali sostanzjali tal-gvern fis-sistema finanzjarja deskritta hawn fuq iwasslu biex il-kundizzjonijiet tas-suq jiġu affettwati b'mod sever fil-livelli kollha.

(113) Fid-dawl ta' dan li ntqal hawn fuq, il-Kummissjoni kkonkludiet li l-produtturi tal-oġġetti taċ-ċeramika li jintużaw fuq il-mejda u fil-kċina kellhom aċċess għall-finanzjament mogħti mill-istituzzjonijiet li jimplimentaw l-objettivi tal-ordni pubbliku jew li b'xi mod ieħor mhumiex jaġixxu b'mod indipendenti mill-istat.

3.2.2.9. In-natura sistemika tad-distorsjonijiet deskritti

(114) Il-Kummissjoni nnotat li d-distorsjonijiet deskritti fir-Rapport huma karatteristiċi tal-ekonomija Ċiniża. L-evidenza disponibbli turi li l-fatti u l-karatteristiċi tas-sistema Ċiniża kif deskritta hawn fuq fit-Taqsimiet 3.2.2.2. – 3.2.2.5. kif ukoll fil-Parti A tar-Rapport japplikaw fil-pajjiż kollu u fi ħdan is-setturi tal-ekonomija. L-istess japplika għad-deskrizzjoni tal-fatturi tal-produzzjoni kif stabbilit hawn fuq fit-Taqsimiet 3.2.2.6. - 3.2.2.8. ta' hawn fuq u fil-Parti B tar-Rapport.

(115) Fil-kummenti tagħha tat-30 ta' Lulju 2018 għan-Nota tat-18 ta' Lulju 2018, is-CCCLA oġġezzjonat għall-applikazzjoni tal-Artikolu 2(6a) tar-Regolament bażiku. Fil-fehma tagħha, il-Kummissjoni l-ewwel missha tivverifika d-distorsjoni(jiet) sinifikanti allegati fl-industrija Ċiniża tal-oġġetti taċ-ċeramika li jintużaw fuq il-mejda u fil-kċina u tagħmel determinazzjoni pożittiva, kif jesiġi l-Artikolu 2(6a)(a), qabel ma tfittex data dwar il-kost tal-produzzjoni (“COP”) minn sorsi alternattivi. Fil-kummenti addizzjonali tagħha tat-13 ta' Awwissu 2018, is-CCCLA spjegat li l-produtturi esportaturi Ċiniżi normalment ma jimportawx il-15-il tip ta' materja prima użati għall-prodott ikkonċernat, iżda jixtruhom mis-suq lokali. Barra minn hekk, hi argumentat li “l-ilmentatur ma ddikjarax li hemm distorsjoni sinifikanti fis-suq tal-materja prima taċ-Ċina u l-Kummissjoni lanqas ma sabet din fir-‘rapport dwar il-pajjiż’ tagħha rigward distorsjoni possibbli fiċ-Ċina f'dak li għandu x'jaqsam mal-materja prima tal-industrija taċ-ċeramika”. Għaldaqstant, skont is-CCCLA, ma kienx hemm raġuni biex jiġu ssostitwiti l-prezzijiet tax-xiri domestiċi attwali tal-esportaturi Ċiniżi għal dawn il-15-il tip ta' materja prima mal-prezzijiet tal-importazzjoni mill-Brażil, mit-Tajlandja u mit-Turkija. Il-punt hu mtenni fil-kummenti tad-19 ta' Ottubru 2018, li skont dan il-Kummissjoni missha tħares lejn il-prezzijiet tax-xiri prorpji tal-produtturi esportaturi Ċiniżi għall-materja prima tagħhom.

(116) Il-Kummissjoni stiednet lis-CCCLA biex tissostanzja d-dikjarazzjoni tagħha b'“evidenza preċiża u xierqa” kif jeħtieġ it-tielet inċiż tal-Artikolu 2(6a)(a) tar-Regolament bażiku. Madankollu, la s-CCCLA u lanqas xi waħda mill-kumpaniji fil-kampjun li kienu jappartjenu għas-CCCLA ma għamlu dan, u waħda mill-kumpaniji fil-kampjun temmet il-kooperazzjoni tagħha matul il-verifika fuq il-post.

(117) Il-Kummissjoni tfakkar li biex jiġu prodotti oġġetti taċ-ċeramika li jintużaw fuq il-mejda u fil-kċina, hemm bżonn ta' firxa wiesgħa ta' inputs. Il-kumpaniji fil-kampjun kienu jġibu dawn l-inputs miċ-Ċina. Meta l-produtturi tal-oġġetti taċ-ċeramika li jintużaw fuq il-mejda u fil-kċina jixtru/jikkuntrattaw dawn l-inputs, il-prezzijiet li jħallsu (u li jiġu rreġistrati bħala l-kostijiet tagħhom) ikunu esposti b'mod ċar għall-istess distorsjonijiet sistemiċi msemmija hawn fuq. Pereżempju, il-fornituri tal-inputs jimpjegaw forza tax-xogħol li hija soġġetta għad-distorsjonijiet. Huma jistgħu jissellfu flus li jkunu soġġetti għad-distorsjonijiet fuq is-settur finanzjarju jew l-allokazzjoni tal-kapital. Barra minn hekk, dawn huma soġġetti għas-sistema ta' ppjanar li tapplika fil-livelli kollha tal-gvern u tas-setturi.

(118) Bħala konsegwenza, mhux biss jistgħu ma jintużawx il-prezzijiet tal-bejgħ domestiċi tal-prodott ikkonċernat, iżda l-kostijiet kollha tal-inputs (inklużi l-materja prima, l-enerġija, l-art, il-finanzjament, il-manodopera, eċċ) huma affettwati wkoll għaliex il-formazzjoni tal-prezz tagħhom hi affettwata minn intervent sostanzjali tal-gvern, kif deskritt fil-Partijiet A u B tar-Rapport. Tabilħaqq, l-interventi tal-gvern deskritti fir-rigward tal-allokazzjoni tal-kapital, l-art, ix-xogħol, l-enerġija u l-materja prima huma preżenti fir-RPĊ kollha. Dan ifisser, pereżempju, li input li minnu nnifsu kien prodott fiċ-Ċina permezz tal-kombinazzjoni ta' firxa ta' fatturi tal-produzzjoni huwa espost għal distorsjonijiet sinifikanti. L-istess japplika għall-input tal-input u l-bqija.

3.2.2.10. Kummenti wara d-divulgazzjoni dwar is-sejbiet ta' distorsjonijiet sinifikanti.

(119) Wara d-divulgazzjoni, is-CCCLA għamlet diversi kummenti rigward l-applikazzjoni mill-Kummissjoni tal-Artikolu 2(6a)(b) tar-Regolament bażiku.

(120) Is-CCCLA sostniet l-ewwel li s-sejbiet tal-Kummissjoni dwar l-eżistenza ta' distorsjonijiet sinifikanti fis-settur Ċiniż ta' oġġetti taċ-ċeramika li jintużaw fuq il-mejda u fil-kċina naqsu milli jilħqu l-istandards ta' sorsi oġġettivi u ta' valur probatorju suffiċjenti, fis-sens li ddependew b'mod predominanti fuq ir-Rapport tal-Kummissjoni u r-rapport ta' ThinkDesk. Ir-Rapport tal-Kummissjoni ma jikkostitwixxix analiżi oġġettiva tal-ekonomija u tal-politiki ekonomiċi fiċ-Ċina, iżda kellu biss ir-rwol li jiffaċilita l-kompitu tal-applikant li jressaq każ ta' evidenza suffiċjenti dwar distorsjonijiet sinifikanti filwaqt li jiffaċilita l-kompitu tal-Kummissjoni biex tagħmel sejbiet f'dan ir-rigward. Bl-istess mod, fil-fehma tas-CCCLA, ir-rapport ta' ThinkDesk ffaċilita l-kompitu tal-applikant li jħejji t-talba tiegħu u l-kompitu tal-Kummissjoni li tagħmel sejbiet rigward l-eżistenza ta' distorsjonijiet sinifikanti fl-industrija Ċiniża taċ-ċeramika u tal-oġġetti li jintużaw fuq mejda. F'dan is-sens, skont is-CCCLA, iż-żewġ dokumenti tħejjew bi skop speċifiku u għalhekk ma setgħux jitqiesu bħala oġġettivi, u x'aktarx li jħallu barra l-elementi fattwali fl-analiżi dwar l-eżistenza ta' distorsjonijiet sinifikanti. Barra minn hekk, huma kienu ppreparati sew qabel il-bidu tar-rieżami ta' skadenza, u s-CCCLA sostniet li l-Kummissjoni ma għamlet l-ebda sejba ġdida lil hinn mill-kontenut tad-dokumenti tal-aħħar.

(121) Il-Kummissjoni fakkret li r-Rapport tagħha jikkostitwixxi korp ta' evidenza li tqiegħed fil-fajl tal-investigazzjoni, kif previst fl-Artikolu 2(6a)(c) tar-Regolament bażiku. Ir-rapport ġie ppubblikat fil-21 ta' Diċembru 2017, u dan jipprovdi opportunità biex kulħadd (jiġifieri mhux biss għall-partijiet ta' investigazzjoni partikolari dwar l-anti-dumping) jissottometti kummenti, jirribatti, u jissupplimenta l-evidenza li tinsab fir-Rapport. Sal-lum, il-Kummissjoni ma rċeviet l-ebda kontribut bħal dan dwar ir-Rapport li jqajjem dubju dwar l-oġġettività tiegħu. Barra minn hekk, is-CCCLA nnifisha ma pprovdiet l-ebda element speċifiku li jirribatti l-evidenza jew il-konklużjonijiet legali li jinsabu fir-Rapport. Għaldaqstant, ma ġiex muri għaliex ir-Rapport kien se jkun nieqes mill-oġġettività, u l-argumentazzjoni li r-Rapport ma għandux jintuża bħala bażi f'din l-investigazzjoni ġie rrifjutat. Bl-istess mod, is-CCCLA setgħet ikkontestat kwalunkwe element fattwali jew legali mir-rapport ta' ThinkDesk bħal kwalunkwe sottomissjoni oħra mill-ilmentatur. Peress li l-assoċjazzjoni ma tat l-ebda dettall għaliex l-informazzjoni li hemm fih ma kinitx oġġettiva, id-dikjarazzjoni li l-Kummissjoni missha warrbet ir-rapport ta' ThinkDesk, ġiet miċħuda.

(122) Is-CCCLA kompliet tirreaġixxi għall-fatt li ż-żewġ rapporti kienu ppreparati sew qabel il-bidu tar-reviżjoni ta' skadenza. Hija sostniet li l-Kummissjoni ma għamlet l-ebda sejba ġdida apparti l-kontenut tad-dokumenti tal-aħħar.

(123) Il-Kummissjoni ma qablitx ma' din il-fehma. F'din l-investigazzjoni, kienet stabbiliet li l-evidenza rilevanti li tinsab fir-Rapport hija pertinenti u applikabbli għall-investigazzjoni ta' rieżami ta' skadenza attwali u għalhekk kienet qieset dan fil-valutazzjoni tal-eżistenza ta' distorsjonijiet sinifikanti fir-RPĊ. Bl-istess mod, fir-rigward tar-rapport ta' ThinkDesk, il-Kummissjoni għamlet użu mill-kontenut tiegħu biex tiggwida r-riċerka tagħha fir-rigward ta' elementi addizzjonali speċifikament rilevanti għas-settur ta' oġġetti taċ-ċeramika li jintużaw fuq il-mejda u fil-kċina. Il-Kummissjoni kompliet tirreferi wkoll għall-evidenza u r-riċerka addizzjonali sostanzjali li jinsabu b'mod partikolari fit-Taqsima 3.2.2.5 dwar ir-rabta bejn id-distorsjonijiet orizzontali fiċ-Ċina u s-settur ikkonċernat, li jmorru ferm lil hinn mill-evidenza li tinsab kemm fir-Rapport kif ukoll fir-rapport ta' ThinkDesk. Din ir-riċerka ppermettiet li l-Kummissjoni tagħmel bosta sejbiet addizzjonali dwar l-eżistenza ta' distorsjonijiet sinifikanti fis-settur tal-oġġetti taċ-ċeramika li jintużaw fuq il-mejda u fil-kċina. Għaldaqstant, il-Kummissjoni ma laqgħetx il-pretensjoni tal-CCCLA.

(124) Is-CCCLA ssottomettiet ukoll li s-sejbiet ta' distorsjonijiet sinifikanti saru mingħajr l-ebda analiżi kwantitattiva. Fil-fehma tas-CCCLA, l-analiżi ta' dawn id-distorsjonijiet għandha tiġi sostnuta bi tqabbil tal-prezzijiet jew il-kostijiet irrappurtati mill-produtturi esportaturi individwali mal-prezzijiet jew il-kostijiet f'suq ħieles, sabiex jiġi ġġudikat il-kobor tad-distorsjonijiet.

(125) L-Artikolu 2(6a)(b) tar-Regolament bażiku jipprevedi fl-ewwel sentenza li “d-distorsjonijiet sinifikanti huma dawk id-distorsjonijiet li jseħħu meta prezzijiet jew kostijiet irrappurtati, inklużi l-kostijiet ta' materji primi u ta' enerġija, ma jkunux ir-riżultat ta' forzi tas-suq ħieles għax ikunu affettwati minn intervent sostanzjali tal-gvern.” It-tieni sentenza ta' din id-dispożizzjoni tiggwida lill-Kummissjoni dwar kif għandha tivvaluta l-eżistenza ta' distorsjonijiet sinifikanti: “meta tkun valutata l-eżistenza ta' distorsjonijiet sinifikanti għandha tingħata attenzjoni, inter alia, lill-impatt potenzjali ta' element wieħed jew aktar […]” elenkati fl-inċiżi tal-Artikolu 2(6a)(b). Konsegwentement, kif spjegat fil-premessa (48) hawn fuq u f'konformità mal-Artikolu 2(6a)(b), il-valutazzjoni tal-Kummissjoni dwar l-eżistenza ta' distorsjonijiet sinifikanti bħal dawn hija r-riżultat ta' valutazzjoni ġenera